Kɛzi Dwuuma Siezie Funli Wɔ Ɛvoya Mɔɔ Lumua Anu La | Asoo Ɛze?\nKENGA YE WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Igbo Iloko Indonesian Italian Japanese Kikuyu Kinyarwanda Kirghiz Korean Latvian Lingala Lithuanian Luo Malagasy Myanmar Ngabere Norwegian Nzema Persian Polish Portuguese (Brazil) Quechua (Bolivia) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Yoruba Zulu\nKɛzi ɛnee ɛvoya mɔɔ lumua la anu Dwuuma siezie funli na bɛazie ye ɛ?\nƐnee Dwuuma ta sie awie mɔɔ kɛwu la ndɛndɛ wɔ kenle ko ne ala. Ninyɛne nwiɔ a ɛnee ɔmaa bɛyɛ ye zɔ ndɛndɛ a. Mɔɔ lumua la, avunli sɛkye ndɛndɛ wɔ Mediterranea Aduduleɛ ɛlobɔ wuluwulu ne anu. Mɔɔ tɔ zo nwiɔ, ɛnee bɛte nganeɛ wɔ zɔhane mekɛ ne kɛ ɔngile ɛbulɛ ɔmmaa ahenle mɔɔ ɛwu la nee ye abusua ne kɛ funli ne bala ɛkɛ ne mekɛ tendenle.\nEdwɛkpa ne nee Gyima ne buluku ne ka menli nna mɔɔ bɛwule na bɛziele bɛ kenle ko ne ala la anwo edwɛkɛ. (Mateyu 27:57-60; Gyima ne 5:5-10; 7:60–8:2) Wɔ ɛvoya dɔɔnwo mɔɔ lumua la anu, Gyekɔbo aye mɔɔ ɔkulo ye kpalɛ, Relahyɛle wule wɔ mekɛ mɔɔ ɛnee bɛlɛtu adenle la. Kɛ anrɛɛ ɔbazia yeava ye yeahɔ ɛleka mɔɔ bɛ abusua nla ne wɔ la, Gyekɔbo ziele ye wɔ nla mɔɔ wɔ ‘Bɛtelɛhɛm adevinli ne’ la anu.—Mɔlebɛbo 35:19, 20, 27-29.\nƐzɛne ngyehyɛleɛ nwo edwɛkɛ mɔɔ wɔ Baebolo ne anu la kile kɛ ɛnee Dwuuma tɔ alagye fa nyile ngakyile kpokpa funli ne na bɛazie ye. Ahenle mɔɔ ɛwu la abusua ne nee ɔ gɔnwo mɔ fa ayile evuanlɛ kpokpa ye na bɛfa ɛdanlɛ bɛkyekye ɔ nwo. (Dwɔn 19:39, 40; Gyima ne 9:36-41) Ye kpalɛzoamra nee awie mɔ kola ba ɛkɛ, bɛsu, na eza bɛkyekye abusua ne arɛle.—Maake 5:38, 39.\nAsoo bɛziele Gyisɛse kɛmɔ Dwuuma sie menli la?\nDwuuma dɔɔnwo sie bɛ avunli wɔ bolɛ bɔne mɔɔ ɛnee ɛbu zo wɔ Yizilayɛ ɛleka dɔɔnwo la anu. Bɛluale mɔɔ bɛyɛle la azo bɛzukoale mɔɔ tete selɛma ne yɛle la. Bɛziele Ebileham, Sɛla, Ayezeke, Gyekɔbo nee menli gyɛne wɔ bolɛ bɔne ne mɔɔ wɔ Makepilaa mɔɔ bikye Hibulɔn la anu.—Mɔlebɛbo 23:19; 25:8, 9; 49:29-31; 50:13.\nBɛziele Gyisɛse wɔ bolɛ bɔne nu. (Maake 15:46) Anlenkɛ ekyi bie a ɛnee la nla zɛhae anloa a. Ɛnee bɛyɛ ndokule wɔ bolɛ nla ne anu mɔɔ bɛbava bɛazie menli mɔɔ kɛwu wɔ abusua ne anu la. Nwonane ne kpɔlɔ a, bɛsesa mbowule ne bɛgua bolɛ ɛlɛka mɔɔ bɛfɛlɛ ye mbowule ɛlɛka la anu, kɛmɔ ɛnee bɛyɛ ye wɔ Gyisɛse mekɛ zo la. Ɛhye maa abusua ne nyia ɛleka mɔɔ bɛbava bɛazie awie wɔ nla ne anu kenlebie la.\nƐnwomenlelielɛ ne mɔɔ ɛnee wɔ Mosisi Mɛla ne anu la ɛmmaa Dwuuma adenle kɛ bɛyɛ ɛzɛne nwo ngyehyɛleɛ wɔ zɔhane kenle ne. Kɛmɔ ɔhale dɔnehwele nsa na bɛabɔ Ɛnwomenlelielɛ ne abo yɛɛ Gyisɛse wule la ati, Dwosefi mɔɔ vi Arelematia la nee awie mɔ ziele ye wɔ mekɛ mɔɔ ɛnee bɛtɛkpokpale ye funli ne bɔkɔɔ kɛ bɛsie ye la. (Luku 23:50-56) Ɔlua ɛhye ati, Ɛnwomenlelielɛ ne pɛle nu la, Gyisɛse agɔnwo mɔ bie hɔle nla ne azo kɛ bɛkava nyile ngakyile bɛakpokpa ye.—Maake 16:1; Luku 24:1.\nAsoo Ɛze?—March 2013


1 Kɔlentema 15 | Yintanɛte Zo Baebolo | Ewiade Fofolɛ Ngilebɛbo\n1 Kɔlentema 15:1-58\nKelaese ewudwazo ne (1-11)\nEwudwazo le diedi nwo ngyinlazo (12-19)\nKelaese ewudwazo ne di agyinlanu (20-34)\nNwonane nu sonlabaka, sunsum nu sonlabaka (35-49)\nMɔɔ ɛnwu nee mɔɔ ɛmkpɔlɔ ɛlɛ (50-57)\nBɛyɛ dɔɔnwo wɔ Awulae gyima ne anu (58)\n15 Mediema, akee mekakye bɛ edwɛkpa ne mɔɔ menganle mengilele bɛ, na bɛliele bɛdole nu, na bɛzɔ nu kpundii la. 2 Eza bɛlua edwɛkpa ne mɔɔ menganle mengilele bɛ la azo bɛlɛdie bɛ ngoane, saa bɛsɔ nu kpundii a, kyesɛ bie a bɛrayɛle diedima mgbane. 3 Na edwɛkɛ mɔɔ limoa mɔɔ medame noko menyianle mɔɔ menvale memaanle bɛ la a le kɛ yɛ ɛtane ti a Kelaese wule a, kɛ mɔɔ Ngɛlɛlera ne kile la; 4 na bɛziele ye, na ye kenle nsa ne azo bɛdwazole ye kɛ mɔɔ Ngɛlɛlera ne kile la; 5 na ɔyele ɔ nwo ɔhilele Sifase,* yɛɛ akee Bulu Nee Nwiɔ ne. 6 Ɛhye anzi ɔyele ɔ nwo ɔhilele mediema mɔɔ bo 500 wɔ mekɛ ko anu, na bɛ nuhua dɔɔnwo tɛte aze, bie mɔ ɛwu* bɔbɔ ɛdeɛ. 7 Akee ɔyele ɔ nwo ɔhilele Gyemise yɛɛ ɛzoanvolɛma ne amuala. 8 Awieleɛ ne, ɔyele ɔ nwo ɔhilele medame noko mɔɔ mele kɛ awie mɔɔ ye mekɛ andwu na bɛawo ye la. 9 Na medame a mele ekyi kpalɛ wɔ ɛzoanvolɛma ne anu a, na menfɛta kɛ bɛkɛvɛlɛ me ɛzoanvolɛ ɔluakɛ menyɛle Nyamenle asafo ne kpɔdekpɔde. 10 Noko ɔlua Nyamenle ɛlolɛ ne azo mele kɛ mɔɔ mede la. Na ye ɛlolɛ ne mɔɔ ɔvale ɔlole me la anyɛ mgbane, emomu meyɛ gyima medɛla bɛ muala; noko tɛ medame ɔ, na Nyamenle ɛlolɛ ne mɔɔ wɔ me nwo zo la ɔ. 11 Ɛhye ati saa medame o, anzɛɛ bɛdabɛ o, edwɛkɛ ko ne ala a yɛ muala yɛka a, yɛɛ yemɔ ala a bɛlie bɛli a. 12 Akee saa yɛlɛka kɛ bɛdwazo Kelaese bɛvi mowuamra anu a, kɛ ɔyɛ mɔɔ bɛ nuhua bie mɔ se bɛnrɛdwazo mowuamra ɛ? 13 Nɔhalɛ nu, saa bɛnrɛdwazo mowuamra a, ɛnee noko bɛandwazo Kelaese. 14 Na saa bɛtɛdwazole Kelaese a, ɛnee yɛ edwɛkɛhanlɛ ne le mgbane, yɛɛ bɛ diedi ne noko le mgbane. 15 Eza noko bɛbanwu yɛ kɛ yɛdi Nyamenle anwo daselɛ adalɛ, ɔluakɛ yɛli Nyamenle anwo daselɛ kɛ yedwazo Kelaese, mɔɔ saa bɛnrɛdwazo mowuamra a ɛnee ɔkile kɛ yeandwazo ye la. 16 Na saa bɛnrɛdwazo mowuamra a, ɛnee noko bɛtɛdwazole Kelaese. 17 Eza saa bɛtɛdwazole Kelaese a ɛnee bɛ diedi ne le mgbane; na bɛtɛte bɛ ɛtane ne mɔ anu. 18 Eza noko bɛdabɛ mɔɔ bɛwu kɛ Kelaese ɛdoavolɛma la ɛminli bɔkɔɔ. 19 Saa ngoane ɛhye anu ala a yɛnyia anyelazo wɔ Kelaese anu a, ɛnee noko yɛyɛ anwunvɔne kpole yɛtɛla awie biala. 20 Noko kɛkala, bɛdwazo Kelaese bɛvi mowuamra anu kɛ bɛdabɛ mɔɔ bɛwu la anu ma mɔɔ limoa. 21 Na kɛ mɔɔ ewule luale sonla ko anwo zo a rale la, zɔhane ala a ewudwazo ɛlua sonla ko anwo zo ɛra a. 22 Na kɛ mɔɔ Adam ati menli kɔsɔɔti wu la, zɔhane ala a Kelaese ati menli kɔsɔɔti banyia ngoane a. 23 Noko awie biala ɛdeɛ bayɛ ye mekɛ nloa: Kelaese a le ma mɔɔ limoa a, ɛhye anzi bɛdabɛ mɔɔ bɛle Kelaese ɛdeɛ la wɔ ye ɛralɛ ne anu. 24 Akee awieleɛ ne, ɔbava Belemgbunlililɛ ne yeamaa ye Nyamenle nee ɔ Ze ne, wɔ mekɛ mɔɔ yezɛkye arane nee tumi kɔsɔɔti la. 25 Na ɔwɔ kɛ ɔdi belemgbunli kɔkpula kɛ Nyamenle kɛva agbɔvolɛ kɔsɔɔti kɛwula ɔ gyakɛ abo la. 26 Na kpɔvolɛ mɔɔ li amozi mɔɔ ɔbazɛkye ye la a le ewule. 27 Na Nyamenle “ɛva ninyɛne kɔsɔɔti ɛwula ɔ gyakɛ abo.” Noko saa ɔka kɛ ‘bɛva ninyɛne kɔsɔɔti bɛwula ɔ gyakɛ abo a,’ ɔda ali kɛ Mɔɔ vale ninyɛne kɔsɔɔti wulale ɔ gyakɛ abo la ɛmboka nwo. 28 Na saa bɛfa ninyɛne kɔsɔɔti bɛwula ɔ gyakɛ abo a, akee Ralɛ ne noko bava ɔ nwo awula Mɔɔ vale ninyɛne kɔsɔɔti wulale ɔ gyakɛ abo la abo, na Nyamenle ali ninyɛne kɔsɔɔti azo tumi. 29 Saa tɛ ye zɔhane a, ɛnee duzu a bɛdabɛ mɔɔ bɛlɛsɔne bɛ bɛahɔ ewule nu la bayɛ ɛ? Saa bɛnrɛdwazo mowuamra fee a, ɛnee kɛmɔti a bɛsɔne bɛ bɛkɔ ewule nu ɛ? 30 Kɛmɔti a yɛdayɛ noko yɛwɔ esiane nu dɔnehwele* biala ɛ? 31 Dahuu ewule sianle me. Mediema, mefa fɛlɛko mɔɔ medi ye bɛ nwo wɔ yɛ Awulae Kelaese Gyisɛse anu la meazi zolɛ. 32 Saa me nee nane anwo ɛzulolɛ ɛho kɛ mɔɔ menli yɛ ye wɔ Ɛfɛsɛse la a, ɛnee duzu nvasoɛ a menyia ye a? Saa bɛnrɛdwazo mowuamra a, ɛnee “bɛmaa yɛli na yɛnlo, ɔluakɛ ɛhyema ɛnee yɛwu.” 33 Bɛmmamaa bɛbɛlɛbɛla bɛ. Agɔnwolɛ ɛtane sɛkye ɛbɛla* kpalɛ. 34 Bɛmaa bɛ nye ɛla ɛkɛ na bɛyɛ mɔɔ le kpalɛ la na bɛmmayɛ ɛtane, ɔluakɛ bɛ nuhua bie mɔ ɛnlɛ Nyamenle anwo nɔhalɛ ndelebɛbo. Melɛka ɛhye meamaa bɛabɔ anyiemgba. 35 Noko akee, awie baha kɛ: “Kɛzi bɛbadwazo mowuamra ɛ? Sonlabaka boni a bɛbava bɛara a?” 36 Sonla mɔɔ ɛnlɛ adwenle a! Mɔɔ ɛdua la ɛnnyia ngoane kyesɛ ɔdimoa ɔkpɔlɔ.* 37 Na mɔɔ ɛdua la, tɛ yemɔ a le baka ne mɔɔ bafifi la, ɛdua ma ne ala, bie a hwiiti anzɛɛ ma gyɛne bie; 38 noko Nyamenle maa ɔyɛ baka kɛ mɔɔ ɔkulo la, na ɔmaa ma ko biala nyia ɔ ti anwo baka. 39 Nwonane kɔsɔɔti ɛnle ko, asolo sonla nwonane, asolo nane nwonane, asolo nloma nwonane, yɛɛ asolo fɛlɛ nwonane. 40 Na anwomanyunlu abɔdeɛ wɔ ɛkɛ yɛɛ azɛlɛ ye azo abɔdeɛ wɔ ɛkɛ; noko asolo anwomanyunlu abɔdeɛ anyunlunyia yɛɛ asolo azɛlɛ ye azo abɔdeɛ noko ɛdeɛ. 41 Asolo sɛnzɛne ne anyunlunyia yɛɛ asolo siane ne anyunlunyia, yɛɛ asolo nwɔlɔra ne mɔ anyunlunyia; na nwɔlɔra bɔbɔ, asolo ko biala anyunlunyia. 42 Zɔhane ala a mowuamra ɛdwazolɛ ne de a. Mɔɔ bɛdua la kpɔlɔ; mɔɔ bɛdwazo ye la ɛmkpɔlɔ. 43 Bɛdua ye anyiemgba nu; bɛdwazo ye anyunlunyia nu. Bɛdua ye bɛtɛɛyɛlɛ nu; bɛdwazo ye tumi nu. 44 Bɛdua ye nwonane nu sonlabaka; bɛdwazo ye sunsum nu sonlabaka. Saa nwonane nu sonlabaka wɔ ɛkɛ a, ɛnee sunsum nu sonlabaka noko wɔ ɛkɛ. 45 Yemɔti bɛhɛlɛ kɛ: “Adam ne mɔɔ limoa la rayɛle sonla* mɔɔ de aze.” Adam ne mɔɔ li amozi la rayɛle sunsum mɔɔ maa ngoane. 46 Noko tɛ sunsum nu ɛdeɛ ne a limoa a. Nwonane nu ɛdeɛ ne a limoa a, na akee sunsum nu ɛdeɛ ne adoa ye. 47 Sonla ne mɔɔ limoa la vi azɛlɛ ye azo yɛɛ bɛvale ndɛtɛlɛ a bɛbɔle ye a; sonla ne mɔɔ tɔ zo nwiɔ la vi anwuma. 48 Kɛ mɔɔ sonla ne mɔɔ bɛvale ndɛtɛlɛ bɛbɔle ye la de la, zɔhane ala a menli mɔɔ wɔ azɛlɛ ye azo la de a; na bɛdabɛ mɔɔ bɛwɔ anwuma la le kɛ mɔɔ vi anwuma rale la. 49 Na kɛ mɔɔ yɛle mɔɔ bɛvale ndɛtɛlɛ bɛbɔle ye la ɛsaso la, zɔhane ala a yɛbayɛ mɔɔ vi anwuma la ɛsaso a. 50 Noko mediema, meka meahile bɛ kɛ nwonane nee mogya ɛnrɛhola ɛnrɛnyia Nyamenle Belemgbunlililɛ ne, yɛɛ mɔɔ kpɔlɔ la ɛnrɛnyia mɔɔ ɛmkpɔlɔ la. 51 Nea! meka fealeranu edwɛkɛ nwuanzanwuanza bie meahile bɛ: Yɛ muala yɛnrɛla wɔ ewule nu, emomu yɛ muala yɛbahakyi, 52 ndɛndɛ ne ala, bɛkabɔ bɛ nye bɛade la, wɔ aweɛne tendenle ne mɔɔ li amozi la anu. Ɔluakɛ aweɛne ne babɔ, na bɛbadwazo mowuamra kɛ menli mɔɔ ɛmkpɔlɔ la, na yɛbahakyi. 53 Na mɔɔ kpɔlɔ la kakyi yɛ mɔɔ ɛmkpɔlɔ, na mɔɔ wu la kakyi yɛ mɔɔ ɛnnwu ɛlɛ. 54 Na saa mɔɔ kpɔlɔ la kakyi yɛ mɔɔ ɛmkpɔlɔ, na mɔɔ wu la kakyi yɛ mɔɔ ɛnnwu ɛlɛ la a, akee edwɛkɛ ne mɔɔ bɛhɛlɛ la bara nu kɛ: “Bɛme ewule bɔkɔɔ.” 55 “Ewule, wɔ konimlilɛ ne wɔ ni? Ewule, wɔ bɔlɔ ne wɔ ni?” 56 Bɔlɔ ne mɔɔ fa ewule ba la a le ɛtane, yɛɛ ɛtane tumi a le Mɛla ne.* 57 Noko yɛyɛ Nyamenle mo kɛ ɔdua yɛ Awulae Gyisɛse Kelaese anwo zo ɔmaa yɛdi konim a! 58 Yemɔti me mediema alɔvolɛ, bɛgyinla kpundii, bɛzi pi, dahuu bɛyɛ dɔɔnwo wɔ Awulae gyima ne anu, na bɛnwu ye kɛ Awulae ati bɛ ɛvɛlɛ ɛnrɛyɛ gyɛne.\n^ Eza bɛfɛlɛ ye Pita.\n^ Giliki aneɛ nu, “ɛla wɔ ewule nu.”\n^ Anzɛɛ “mekɛ.”\n^ Anzɛɛ “subane.”\n^ Giliki aneɛ nu, “ɔwu.”\n^ Anzɛɛ “yɛɛ Mɛla ne maa ɛtane nyia tumi.”\n1 Kɔlentema 15


Kpo Ewiade Nrɛlɛbɛ | Debiezukoalɛ\nƐzinzalɛ Arane—Debiezukoalɛ Ɛdeɛ | November 2017\nKENGA YE WƆ Afrikaans Albanian Alur America Mumule Aneɛ Amharic Amis Angola Mumule Aneɛ Arabic Argentina Mumule Aneɛ Armenian Australia Mumule Aneɛ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Catalan Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumule Aneɛ Croatian Cuba Mumule Aneɛ Czech Czech Mumule Aneɛ Dangme Danish Digor Douala Dutch Ecuador Mumule Aneɛ Edo Efik English Estonian Ewe Fijian Filipi Mumule Aneɛ Finnish Finnish Mumule Aneɛ Fon French French Mumule Aneɛ Ga Garifuna Georgian German German Mumule Aneɛ Giliki Giliki Mumule Aneɛ Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Hungary Mumule Aneɛ Ibanag Icelandic Igbo Iloko India Mumule Aneɛ Indonesia Mumule Aneɛ Indonesian Isoko Italian Italy Mumule Aneɛ Japan Mumule Aneɛ Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Mumule Aneɛ Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Mumule Aneɛ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumule Aneɛ Mingrelian Mixe (North Central) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Mumule Aneɛ Persian Peru Mumule Aneɛ Pidgin (Cameroon) Polish Polish Mumule Aneɛ Ponapean Portugal Mumule Aneɛ Portuguese (Brazil) Punjabi Quebec Mumule Aneɛ Quechua (Ancash) Quechua (Bolivia) Romania Mumule Aneɛ Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Swedish Tagalog Taiwan Mumule Aneɛ Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Mumule Aneɛ Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Mumule Aneɛ Zulu\nKpo Ewiade Nrɛlɛbɛ\n“Bɛnlea boɛ na awie anva ewiade nrɛlɛbɛ nee mɛlɛbɛla mɔɔ gyi sonla amaamuo . . . zo la anyɛ bɛ ngɛkɛlɛ.”—KƆL. 2:8.\nEDWƐNE: 38, 31\nEwiade nrɛlɛbɛ nwo folɛdulɛ boni a ɛzoanvolɛ Pɔɔlo vale maanle a?\nEwiade nrɛlɛbɛ ne bie a le boni, na kɛzi yɛbahola yɛakpo ɛ?\nKɛzi edwɛkɛ ɛhye mɔɔ yɛzukoa la ɛboa wɔ ɛ?\n1. Folɛ boni a ɛzoanvolɛ Pɔɔlo dule ɔ mediema Kilisienema a? (Nea mɔlebɛbo nvoninli ne.)\nƐZOANVOLƐ Pɔɔlo hɛlɛle Kilisienema mɔɔ bɛwɔ Kɔlɔsae la wɔ mekɛ mɔɔ ɛnee ɔla efiade wɔ Wulomu kɛyɛ ɛvolɛ 60-61 Y.M. Ɔmaanle bɛnwunle deɛmɔti ɔhyia kɛ bɛnyia “sunsum nu ndelebɛbo” la. (Kɔl. 1:9) Pɔɔlo eza hanle kɛ: “Melɛka ɛhye amaa awie anva edwɛkɛ menlemenle biala ambɛlɛbɛla bɛ. Bɛnlea boɛ na awie anva ewiade nrɛlɛbɛ nee mɛlɛbɛla mɔɔ gyi sonla amaamuo nee ewiade ye anu ninyɛne zo na ɔngyi Kelaese ngilehilelɛ ne azo la anyɛ bɛ ngɛkɛlɛ.” (Kɔl. 2:4, 8) Pɔɔlo hilehilele deɛmɔti ɛnee edwɛkɛ mɔɔ menli dɔɔnwo die to nu la bie mɔ ɛnle kpalɛ yɛɛ deɛmɔti menli mɔɔ ɛnli munli la bahola alie ewiade nrɛlɛbɛ ado nu la. Kɛ neazo la, bie a ɔbamaa awie ade nganeɛ kɛ ɔze nrɛlɛbɛ yɛɛ ɔ nwo hyia tɛla awie mɔ. Ɔhɛlɛle kɛlata ne kɛ ɔfa yeaboa mediema ne mɔ amaa bɛakpo ewiade nrɛlɛbɛ nee nyɛleɛ ɛtane biala.—Kɔl. 2:16, 17, 23.\n2. Duzu ati a yɛbazuzu ewiade nrɛlɛbɛ nwo neazo bie mɔ anwo a?\n2 Menli mɔɔ lɛ ewiade nrɛlɛbɛ la kpo anzɛɛ bu bɛ nye gua Gyihova adehilelɛ zo, na ɛhye kola sɛkye yɛ diedi ne ngyikyi ngyikyi. Ewiade nrɛlɛbɛ ɛbu zo ɛnɛ. Bɛka nwolɛ edwɛkɛ wɔ tɛlevihyɛne, Yintanɛte zo, gyima anzɛɛ sukulu nu. Wɔ edwɛkɛ ɛhye anu, yɛbazuzu mɔɔ yɛbahola yɛayɛ amaa adwenle zɛhae anyia yɛ nwo zo tumi la anwo. Yɛbazuzu ewiade nrɛlɛbɛ ɛhye neazo nnu nee kɛzi yɛbahola yɛakpo nzuzulɛ ɛhye mɔ la anwo.\nƆWƆ KƐ YƐNYIA NYAMENLE ANU DIEDI Ɔ?\n3. Nzuzulɛ boni a menli dɔɔnwo ɛlie ɛdo nu a? Duzu ati ɔ?\n3 “Saa menlɛ Nyamenle anu diedi bɔbɔ a, mekola meyɛ sonla kpalɛ.” Wɔ maanle dɔɔnwo anu, menli ɛnga kɛ bɛnlie Nyamenle bɛnli; bɛka kɛ bɛngɔ asɔne. Bie a bɛtɛdwenlenle nwolɛ kpalɛ saa amgba Nyamenle wɔ ɛkɛ a, bɛte nganeɛ kɛ bɛkola bɛyɛ mɔɔ bɛdabɛ bɛkulo la. (Kenga Edwɛndolɛ 10:4.) Bie mɔ dwenle kɛ saa bɛka kɛ: “Bɛkola bɛnyia ngyinlazo kpalɛ mɔɔ ɔngyia kɛ bɛnyia Nyamenle anu diedi” a, ɔkile kɛ bɛze nrɛlɛbɛ.\n4. Duzu a yɛbahola yɛaha yɛaboa awie mɔɔ die di kɛ Bɔvolɛ bie ɛnle ɛkɛ la ɛ?\n4 Asoo nrɛlɛbɛ wɔ nu kɛ yɛbalie yɛali kɛ Bɔvolɛ biala ɛnle ɛkɛ ɔ? Saa menli bie mɔ kpondɛ mualɛ ne fi abɔdeɛ nwo nrɛlɛbɛ nu a, akee ɔsɛkye bɛ adwenle bɔkɔɔ. Nɔhalɛ nu, mualɛ ne ɛnyɛ se. Saa sonla a si sua a, ɛnee zɔhane ala a awie a yɛle ninyɛne mɔɔ ngoane wɔ nu la! Nɔhalɛ nu, ngoane ngɛkɛba mɔɔ bɛle ngyikyi la le kpomgbondee tɛla sua biala, ɔluakɛ bɛkola bɛyɛ debie mɔɔ sua ɛnrɛhola ye yɛ la—bɛwo. Ɛhye kile kɛ ngoane ngɛkɛba kola fa ninyɛne mɔɔ maa bɛkola bɛnyia bɛ nwo dɔɔnwo la anwo edwɛkɛ sie amaa bɛahola bɛawo bɛ ɛsaso. Nwane a bɔle ngoane ngɛkɛba mɔɔ bɛkola bɛyɛ ninyɛne ɛhye mɔ la ɛ? Baebolo ne bua kɛ: “Sua biala, awie a si a na ahenle mɔɔ yɛle ninyɛne kɔsɔɔti la a le Nyamenle.”—Hib. 3:4.\n5. Duzu a yɛbahola yɛaha ye wɔ adwenle mɔɔ menli lɛ kɛ yɛkola yɛnwu kpalɛ mɔɔ ɔngyia kɛ yɛnyia Nyamenle anu diedi la anwo a?\n5 Duzu a yɛbahola yɛaha ye wɔ adwenle mɔɔ menli lɛ kɛ yɛkola yɛnwu kpalɛ mɔɔ ɔngyia kɛ yɛnyia Nyamenle anu diedi la anwo a? Nyamenle Edwɛkɛ ne bɔbɔ ka kɛ menli mɔɔ ɛnle diedima la kola nyia ngyinlazo kpalɛ. (Wlo. 2:14, 15) Kɛ neazo la, bie a bɛbu bɛ awovolɛ yɛɛ bɛkulo bɛ. Noko saa bɛnva Gyihova ngyinlazo ne mɔ bɛnli gyima a, bie a bɛbazi kpɔkɛ ngakyile mɔɔ ɛnle kpalɛ fee. (Aye. 33:22) Menli dɔɔnwo mɔɔ ze nrɛlɛbɛ ɛnɛ la ɛnwu kɛ saa Nyamenle amboa yɛ a, yɛnrɛhola yɛnrɛli ngyegyelɛ mgbole mɔɔ ɛlɛkɔ zo ɛnɛ la anwo gyima. (Kenga Gyɛlɛmaya 10:23.) Ɔti, ɔnle kɛ yɛnyia adwenle kɛ yɛkola yɛnwu mɔɔ le kpalɛ la wɔ mekɛ mɔɔ yɛnlie Nyamenle yɛnli na yɛnva ye ngyinlazo ne mɔ yɛnli gyima la.—Edw. 146:3.\nASOO YƐHYIA ƐZONLENLƐ NWO?\n6. Adwenle boni a menli dɔɔnwo lɛ ye wɔ ɛzonlenlɛ nwo a?\n6 “Saa ɛnle ɛzonlenlɛ nu bɔbɔ a, ɛ nye kola die.” Menli dɔɔnwo anye die ewiade nrɛlɛbɛ ɛhye anwo, ɔluakɛ bɛbu ɛzonlenlɛ kɛ anyelielɛ ɛnle nu yɛɛ nwolɛ ɛngyia. Bieko, ɛzonlenlɛ dɔɔnwo ɛmaa menli ɛhwe bɛ nwo ɛvi Nyamenle anwo ɔlua hellsenle, taete ɛlielɛ anzɛɛ maanyɛlɛ nwo edwɛkɛ mɔɔ bɛkilehile la ati. Ɔnyɛ nwanwane kɛ menli dɔɔnwo te nganeɛ kɛ bɛnle ɛzonlenlɛ nu bɔbɔ a bɛ nye bahola alie la! Bie a menli ɛhye mɔ baha kɛ, “Me nye die Nyamenle Edwɛkɛ ne anwo, noko mengulo kɛ mefa me nwo mewula ɛzonlenlɛ bie anu.”\n7. Kɛzi nɔhalɛ ɛzonlenlɛ maa bɛ nye die ɛ?\n7 Asoo ɔle nɔhalɛ kɛ awie ɛnle ɛzonlenlɛ nu a ɔ nye balie ɔ? Nɔhalɛ nu, saa awie ɛnle adalɛ ɛzonlenlɛ nu a, ɔ nye bahola alie, noko saa awie nee Gyihova ɛnlɛ agɔnwolɛvalɛ a, ɔ nye ɛnrɛlie ɔluakɛ ɔle “anyelielɛ Nyamenle.” (1 Tim. 1:11) Debie biala mɔɔ Nyamenle yɛ la boa awie mɔ. Ye azonvolɛ anye die ɔluakɛ bɛkpondɛ ndenle bɛdua zo bɛboa awie mɔ. (Gyi. 20:35) Kɛ neazo la, suzu kɛzi nɔhalɛ ɛzonlenlɛ boa maa anyelielɛ ba abusua nu la anwo nea. Nɔhalɛ ɛzonlenlɛ kilehile yɛ maa yɛdi yɛ ye anzɛɛ yɛ hu mɔ eni na yɛbu bɛ, yɛbu agyalɛ ndane ne kɛ ɔle nwuanzanwuanza, yɛnzɛkye agyalɛ, yɛtete ngakula mɔɔ bɛbu debie yɛɛ eza ɔmaa yɛda nɔhalɛ ɛlɔlɛ ali. Ɔti, ɛzonlenlɛ zɛhae maa yɛnyia asafo ngakyile nee ewiade mediemayɛlɛ mɔɔ koyɛlɛ nee anyelielɛ wɔ bɛ avinli a.—Kenga Ayezaya 65:13, 14.\n8. Kɛzi Mateyu 5:3 boa yɛ maa yɛte mɔɔ maa menli anye die kpalɛ la abo ɛ?\n8 Ɔti kɛ ɔkɛyɛ na awie anye alie wɔ mekɛ mɔɔ ɔnzonle Nyamenle la ɛ? Suzu kpuya ɛhye anwo, Duzu a maa menli anye die a? Bie mɔ anye die bɛ gyima, agbɔkɛ nu ɛkpundilɛ anzɛɛ nwɔhoalilɛ bie anwo. Bie mɔ anye die saa bɛnyia mekɛ bɛmaa bɛ mbusua anzɛɛ bɛ gɔnwo mɔ a. Ninyɛne ɛhye mɔ amuala kola maa yɛ nye die, noko yɛlɛ bodane kpalɛ mɔɔ maa yɛ nye die dahuu a. Yɛnle kɛ nane ne mɔ la, yɛkola yɛnwu yɛ Bɔvolɛ ne na yɛsonle ye nɔhalɛ nu. Bɛbɔle yɛ mɔɔ saa yɛyɛ zɔ a ɔmaa yɛ nye die a. (Kenga Mateyu 5:3.) Kɛ neazo la, saa nɔhalɛ azonvolɛ yia nu sonle Gyihova a, ɔmaa bɛ nye die na bɛnyia anwosesebɛ. (Edw. 133:1) Eza koyɛlɛ ba bɛ avinli, bɛbɔ ɛbɛla kpalɛ yɛɛ bɛlɛ anyelazo kɛnlɛma.\nASOO YƐHYIA ƐBƐLABƆLƐ NWO NGYINLAZO?\n9. (a) Adwenle mɔɔ menli lɛ ye wɔ nla nwo la boni a ɛbu zo wɔ ewiade ye anu a? (b) Kɛmɔti a Nyamenle Edwɛkɛ ne tua kɛ menli mɔɔ ɛtɛgyale la banyia nla nu ngitanwo ɛ?\n9 “Duzu ati a raalɛ nee nrenyia ɛtɛgyale na bɛnyia nla nu ngitanwo a ɔle ɛtane ɛ?” Bie a menli baha kɛ: “Ɔwɔ kɛ yɛdie yɛ nye. Duzu ati a raalɛ nee nrenyia ɛtɛgyale na bɛnyia nla nu ngitanwo a ɔle ɛtane ɛ?” Edwɛkɛ mɔɔ menli ka kɛ, ɔwɔ kɛ Kilisienenli die nla nu ɛbɛlatane to nu la ɛnle kpalɛ. Duzu ati ɔ? Ɔluakɛ Nyamenle Edwɛkɛ ne tua nla nu ɛbɛlatane. * (Kenga 1 Tɛsalonaekama 4:3-8.) Gyihova lɛ adenle di mɛla maa yɛ ɔluakɛ ɔdaye a ɔbɔle yɛ a. Nyamenle mɛla mɔɔ se nrenyia nee raalɛ mɔɔ bɛgya la ala a ɔwɔ kɛ bɛnyia nla nu ngitanwo la boka agyalɛ ngyehyɛleɛ ne anwo. Nyamenle maa yɛ mɛla ɔluakɛ ɔkulo yɛ. Bɛboa yɛ. Mbusua mɔɔ bɛdi zo la nwu ye kɛ bɛkulo bɛ nwo, bɛbu bɛ nwo yɛɛ bɛlɛ anwobanebɔlɛ. Nyamenle badea menli mɔɔ bɛze ye mɛla ne mɔ noko bɛnli zo la.—Hib. 13:4.\n10. Kɛ ɔkɛyɛ na Kilisienenli anriandi nla nu ɛbɛlatane ɛ?\n10 Nyamenle Edwɛkɛ ne kilehile yɛ kɛzi yɛbanriandi nla nu ɛbɛlatane la. Adenle titili ko a le kɛ yɛbanlea mɔɔ yɛnea la boɛ. Gyisɛse hanle kɛ: “Awie biala mɔɔ kɔ zo nea raalɛ na ɔnyia ɔ nwo ɛhulolɛ la ɛzɛkye agyalɛ wɔ ye ahonle nu dɛbadɛba. Yemɔti, saa ɛ nye fema ɛlɛmaa wɔayɛ ɛtane a, tu ye to ye lɔ.” (Mat. 5:28, 29) Ɛhye ati, Kilisienenli ɛnrɛnlea nlanwonvoninli anzɛɛ ɔnrɛdie edwɛne mɔɔ kanvo adwɔmane ɛbɛla la. Ɛzoanvolɛ Pɔɔlo hɛlɛle ɔ mediema Kilisienema kɛ: “Bɛhu bɛ sonlabaka ne nvɛyeba ne mɔ mɔɔ wɔ azɛlɛ ye azo la wɔ adwɔmane ɛbɛla” nwo. (Kɔl. 3:5) Eza ɔwɔ kɛ yɛnea mɔɔ yɛdwenle nwo nee edwɛkɛ mɔɔ yɛka la kpalɛ.—Ɛfɛ. 5:3-5.\nƆWƆ KƐ YƐDI EWIADE NE ANU BODANE BIE ANZI Ɔ?\n11. Kɛmɔti a wɔannea a ɛ nye balie ewiade ne anu bodane bie anzililɛ nwo ɛ?\n11 “Gyima kpalɛ mɔɔ ɛbakpondɛ la bamaa ɛ nye alie.” Bie a awie mɔ baha kɛ yɛva yɛ mekɛ nee anwosesebɛ yɛyɛ ewiade ne anu gyima bie mɔɔ bamaa yɛalie duma, yɛanyia tumi nee anwonyia la. Kɛmɔ menli dɔɔnwo ɛva bodane bie mɔɔ bɛkpondɛ kɛ bɛdwu nwo bɛzie bɛ nye zo la ati, Kilisienenli noko bahola anyia zɔhane adwenle ne bie.\n12. Asoo gyima mɔɔ maa bɛnyia tumi nee duma la a maa bɛ nye die a?\n12 Asoo ɔle nɔhalɛ kɛ saa yɛnyia gyima mɔɔ bamaa yɛanyia tumi nee duma la a, yɛ nye balie dahuu ɔ? Kyɛkyɛ. Kakye kɛ ɛnee Seetan kulo kɛ ɔdi menli nwo zo na bɛkanvo ye, noko ɔ nye ɛnlie, yeva ɛya. (Mat. 4:8, 9; Yek. 12:12) Saa yɛkilehile menli yɛmaa bɛnyia Nyamenle anwo nrɛlɛbɛ nee dahuu ngoane nwo anyelazo a, kɛzi yɛ nye die la, gyima biala ɛnle ewiade mɔɔ nee ye sɛ a. Yeanga ye zɔ, ɛzulɛ sunsum a wɔ ewiade ɛhye anu a. Ɔmaa menli nyia ɛzulɛ subane, bɛyɛ anyebolo na awieleɛ kolaa ne ɔyɛ kɛ ‘bɛlɛkye anwoma la.’—Nol. 4:4.\n13. (a) Kɛzi ɔwɔ kɛ yɛbu yɛ gyima ɛ? (b) Duzu a Pɔɔlo kɛlata mɔɔ ɔhɛlɛle Tɛsalonaekama la se ɔmaanle ɔ nye liele a?\n13 Nɔhalɛ nu, ɔwɔ kɛ yɛnea yɛ nwo yɛɛ ɔnle ɛtane kɛ yɛbakpa gyima mɔɔ yɛ nye die nwo la. Noko tɛ gyima mɔɔ yɛyɛ la a ɔwɔ kɛ yɛ debie titili wɔ yɛ ɛbɛlabɔlɛ nu a. Gyisɛse hanle kɛ: “Awie biala ɛnrɛhola ɛnrɛzonle menlenlɛ nwiɔ; ɔluakɛ ɔbahulo ko na yeakpɔ ko, anzɛɛ ɔbali ko eni yeagyakyi ko. Bɛnrɛhola bɛnrɛzonle Nyamenle nee Anwonyia.” (Mat. 6:24) Saa yɛfa Gyihova ɛzonlenlɛ nee ye Edwɛkɛ ne mɔɔ yɛkilehile awie mɔ la yɛdimoa a, ɔmaa yɛ nye die kpole kpalɛ. Ɛzoanvolɛ Pɔɔlo nwunle ye zɔ. Alimoa ne ɔvale bodane kpole ɔziele ɔ nye zo wɔ Dwuda ɛzonlenlɛ nu, noko ɔnyianle nɔhalɛ anyelielɛ wɔ mekɛ mɔɔ ɔrayɛle Kilisienenli na ɔnwunle kɛ menli mɔɔ diele Nyamenle nrɛlaleɛ ne ɛlɛkakyi bɛ ɛbɛlabɔlɛ la. (Kenga 1 Tɛsalonaekama 2:13, 19, 20.) Gyima gyɛne ɛnle ɛkɛ mɔɔ maa ahunlundwolɛ zɛhae a.\nSaa yɛkilehile menli yɛmaa bɛnyia Nyamenle anwo nrɛlɛbɛ a, yɛ nye die kpalɛ (Nea ɛdendɛkpunli 12, 13)\nYƐKOLA YƐDI ALESAMA NGYEGYELƐ NWO GYIMA Ɔ?\n14. Kɛmɔti a wɔannea a ɛbaha kɛ adwenle mɔɔ menli lɛ kɛ alesama bahola ali bɛ ngyegyelɛ nwo gyima la le nɔhalɛ ɛ?\n14 “Alesama bahola ali bɛ ngyegyelɛ nwo gyima.” Bie a menli dɔɔnwo anye balie ewiade nrɛlɛbɛ ɛhye anwo. Duzu ati ɔ? Saa zɔhane a ɔde a ɛnee ɔkile kɛ sonla ɛngyia Nyamenle adehilelɛ nwo, ɔdaye ɔkola ɔyɛ mɔɔ ɔkulo la. Bieko, menli bahola alie adwenle mɔɔ kile kɛ alesama bahola ali bɛ ngyegyelɛ nwo gyima la ali ɔluakɛ, neɛnleanu bie kile kɛ konle, basabasayɛlɛ, ewulenzane nee ehyia zo ɛlɛte. Amaneɛbɔlɛ bie ka kɛ: “Deɛmɔti alesama ɛlɛnyia anyuhɔlɛ la a le kɛ, bɛbɔ kpɔkɛ kɛ bɛmaa ewiade ne ayɛ boɛ.” Asoo edwɛkɛ ɛhye kile kɛ alesama ɛlɛnyia ngyegyelɛ mɔɔ bɛhɔ nu mekɛ tendenle la sɔbelɛ ɔ? Amaa yɛabua la, bɛmaa yɛzuzu zɔhane ngyegyelɛ ne mɔ anwo kpalɛ.\n15. Duzu ati a yɛkola yɛka kɛ ewiade ngyegyelɛ ne ɛlɛkɔ ɔ nyunlu ɛ?\n15 Konle: Ewiade Konle mgbole nwiɔ ne maanle menli kɛyɛ mgbe 60 anzɛɛ mɔɔ bo zɔ la wule. Ɔvi mekɛ mɔɔ Ewiade Konle ne mɔɔ tɔ zo nwiɔ rale awieleɛ la alesama ɛtɛgyakyile konle. Ɔkadwu 2015 la, ɛnee menli mɔɔ ɔlua konle nee ɛkpɔlɛ ti bɛdu bɛvi bɛ azua nu la dodo ɛyɛ kɛyɛ mgbe 65. Wɔ 2015 anu, bɛbule mgboda kɛ menli kɛyɛ mgbe 12.4 minlinle. Ɛtanelilɛ: Ɛtanelilɛ bie mɔ ɛha aze wɔ ɛleka bie mɔ, noko ɛtanelilɛ le kɛ kɔmpita mɔɔ bɛfa bɛwua awie mɔ, sua nu basabasayɛlɛ yɛɛ menli ɛhunlɛ ɛlɛkɔ ɔ nyunlu kpole kpalɛ. Bieko, menli dɔɔnwo die di kɛ nzisi ɛlɛkɔ ɔ nyunlu kpalɛ wɔ ewiade amuala. Alesama ɛtɛkolale ɛtɛyele ɛtanelilɛ ɛtɛfile ɛkɛ. Ewule Ngakyile: Bɛnyia ewule bie mɔ anloa ayile. Amaneɛbɔlɛ bie mɔɔ rale wɔ 2013 la hanle kɛ, ɛvolɛ biala ahonle ewule, stroke, kansa, ndehye nee asikyɛlɛ ewule ku menli mgbe ngɔnla mɔɔ bɛtɛnyianle ɛvolɛ 60 la. Ehyia: Amaneɛbɔlɛ mɔɔ vi World Bank la kile kɛ, menli mɔɔ ɛlɛdi ehyia fufule wɔ Afrika angome la ɛlɛkɔ ɔ nyunlu, ɔvi mgbe 280 wɔ 1990 yehɔdwu mgbe 330 wɔ 2012.\n16. (a) Kɛmɔti a Nyamenle Belemgbunlililɛ ne ala a bahola ali alesama ngyegyelɛ nwo gyima ɛ? (b) Belemgbunlililɛ nyilalɛ boni mɔ a Ayezaya nee edwɛndolɛnli ne hanle nwolɛ edwɛkɛ a?\n16 Menli mɔɔ le angomedi la a gyi maanyɛlɛ nee ezukoa ngyehyɛleɛ ne mɔ ati a. Ɔda ali kɛ menli ɛhye mɔ ɛnrɛhola ɛnrɛdu konle, ɛtanelilɛ, ewule ngakyile nee ehyia bo—kyesɛ Nyamenle Belemgbunlililɛ ne ala. Suzu mɔɔ Gyihova bayɛ amaa alesama la anwo nea. Konle: Nyamenle Belemgbunlililɛ ne baye ninyɛne mɔɔ fa konle ba, le kɛ angomedi, nzisi, maanle nwo ɛhulolɛ, adalɛ ɛzonlenlɛ yɛɛ Seetan mumua ne avi ɛkɛ. (Edw. 46:8, 9) Ɛtanelilɛ: Nyamenle Belemgbunlililɛ ne ɛbɔ ɔ bo dɛbadɛba ɛhilehile menli mgbe dɔɔnwo kɛ bɛhulo bɛ nwo na bɛlie awie mɔ bɛli, arane gyɛne biala ɛtɛkolale ɛtɛyɛle zɔ. (Aye. 11:9) Ewule ngakyile: Gyihova bamaa ye menli anyia kpɔkɛdelɛ mɔɔ di munli. (Aye. 35:5, 6) Ehyia: Gyihova badu ɔ bo na yeamaa ye menli ne ali boɛ wɔ sunsum nu nee nwonane nu, ɛbɛlabɔlɛ mɔɔ sonle bolɛ tɛla anwonyia.—Edw. 72:12, 13.\n‘BƐNWU KƐZI ƆWƆ KƐ BƐBUA LA’\n17. Kɛ ɔkɛyɛ na yɛakpo ewiade nrɛlɛbɛ ne ɛ?\n17 Saa ɛte edwɛkɛ bie mɔɔ ɔzɔho ewiade nrɛlɛbɛ mɔɔ ko tia wɔ diedi ne a, yɛ nwolɛ neɛnleanu wɔ Nyamenle Edwɛkɛ ne anu na ɛ nee ɛ gɔnwo diedinli mɔɔ lɛ anwubielɛ la ɛzuzu nwolɛ. Suzu deɛmɔti ɔzɔho kɛ adwenle zɛhae bahola ayɛ anyelielɛ, deɛmɔti adwenle zɛhae ɛndenrɛ nee kɛzi ɛbahola wɔahile kɛ ɔnle nɔhalɛ la anwo. Nɔhalɛ nu, saa yɛdi Pɔɔlo folɛdulɛ mɔɔ ɔvale ɔmaanle Kɔlɔsae asafo ne la azo a, yɛbahola yɛakpo ewiade nrɛlɛbɛ ne. Ɔhanle kɛ: “Bɛhɔ zo bɛ nee bɛdabɛ mɔɔ bɛmboka bɛ nwo la ɛlua nrɛlɛbɛ nu . . . [Bɛnwu] kɛzi ɔwɔ kɛ bɛbua awie biala la.”—Kɔl. 4:5, 6.\n^ ɛden. 9 Menli dɔɔnwo ɛnze kɛ edwɛkɛ mɔɔ wɔ Dwɔn 7:53–8:11 mɔɔ wɔ Baebolo bie mɔ anu la le edwɛkɛ fofolɛ mɔɔ ɛnle alimoa ngɛlɛlera nwuanzanwuanza ne anu a. Ɛhye ati, bie mɔ ɛnyia adwenle kɛ kyesɛ awie mɔɔ ɛtane ɛnle ɔ nwo la na yɛahola yɛabua awie fɔlɛ kɛ yezɛkye agyalɛ. Noko, mɛla mɔɔ Nyamenle vale maanle Yizilayɛma la hanle kɛ: “Saa bɛkɔkye nrenya kɛ ɔlɛfa awie aye a, bɛhu bɛ mu nwiɔ.”—Mɛla 22:22.\nFa Anyelielɛ To Edwɛne!\nƐlɛfa Gyihova Wɔayɛ Wɔ Ɛvealeka Ɔ?\nSukoa Gyihova Pɛlepɛlelilɛ Nee Ye Anwunvɔnezelɛ Ne\n“Sonla Mɔɔ Asa Do La Banyia Nyilalɛ”\nBɛmmamaa Debie Biala Maa Ahyɛlɛdeɛ Ne Bɔ Bɛ\nKɛ Ɔkɛyɛ Na Wɔahola Wɔadɛnla Wɔ Asafo Fofolɛ Ne Anu Ɛ?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ November 2017\nƐZINZALƐ ARANE—DEBIEZUKOALƐ ƐDEƐ November 2017


Yizikeɛle 29 | Yintanɛte Zo Baebolo | Ewiade Fofolɛ Ngilebɛbo\nNgapezo mɔɔ tia Falo (1-16)\nBɛbava Yigyibiti bɛamaa Babelɔn kɛ ye ahatualɛ (17-21)\n29 Wɔ ɛvolɛ mɔɔ tɔ zolɛ bulu, ye siane bulu ne kenle mɔɔ tɔ zolɛ 12 la azo, Gyihova nee me dendɛle kɛ: 2 “Sonla ra, kakyi ɛ nye wɔ Yigyibiti Belemgbunli Falo anwo na ka ngapezo tia ye nee Yigyibiti kɔsɔɔti.+ 3 Ka edwɛkɛ ɛhye kile ye kɛ: ‘Mɔɔ Tumivolɛ Awulae Gyihova ɛha la ɛne: “Nea meyɛ wɔ kpɔvolɛ, Yigyibiti Belemgbunli Falo,+Nyevile nu nane kpole mɔɔ la ye Naele* azudenle ne mɔ anu,+Mɔɔ yeha kɛ, ‘Azule Naele ne le me ɛdeɛ. Menyɛle memaanle me nwo.’+ 4 Noko mebava koba measosɔ wɔ awudwelɛ ne mɔ anu na meamaa wɔ Naele ne anu fɛlɛ abetɛbeta ɛ nwo abonle ne anu. Mebaye wɔ meavi Naele ne anu na meaye fɛlɛ mɔɔ wɔ Naele ne anu mɔɔ betɛbeta ɛ nwo abonle ne anu la amuala. 5 Mebagyakyi wɔ wɔ ɛsɛlɛ ne azo, ɛ nee wɔ Naele ne anu fɛlɛ ne amuala. Bɛbagua azɛlɛ ne azo, na bɛnrɛboɔboa bɛ nloa anzɛɛ bɛnrɛsesa bɛ.+ Mebamaa bɛayɛ aleɛ bɛamaa azɛlɛ ne azo nane anwo ɛzulolɛ nee anwomanyunlu nloma.+ 6 Akee menli mɔɔ de Yigyibiti la amuala banwu kɛ medame a mele Gyihova a,Ɔluakɛ bɛanyɛ moalɛ biala bɛammaa Yizilayɛma, emomu bɛyɛle kɛ ndɔ* sinli la.+ 7 Mɔɔ bɛzɔle ɛ sa la, ɛbubule,Na ɛmaanle bɛ bati kpolokpolole. Mɔɔ bɛdudule bɛhisale wɔ la, ɛbule,Na ɛmaanle bɛ gyakɛ* wosole.”+ 8 “‘Ɛhye ati mɔɔ Tumivolɛ Awulae Gyihova ɛha la ɛne: “Nea mebava konle dadeɛ meara ɛ nwo zo,+ na meapɛ menli nee nane kɔsɔɔti meavi ɛkɛ. 9 Yigyibiti azɛlɛ ne bayɛ ɛleka mɔɔ ɛdɔ mgbane na yezɛkye;+ na bɛbanwu kɛ medame a mele Gyihova a, ɔluakɛ wɔha* kɛ, ‘Azule Naele ne le me ɛdeɛ; Medame a menyɛle a.’+ 10 Ɔti meyɛ wɔ kpɔvolɛ yɛɛ meyɛ wɔ Naele ne noko kpɔvolɛ, na mebamaa Yigyibiti azɛlɛ ne azɛkye na zolɛ awe,+ ɔbadɔ mgbane, ɔvi Megedɔlo+ kɔdwu Saeyini+ too yeahɔdwu Yiteyopea ɛweɛne zo. 11 Sonla anzɛɛ nane biala agyakɛ ba ɛnrɛtia zolɛ,+ yɛɛ bɛnrɛdɛnla zolɛ too ɛvolɛ 40. 12 Mebamaa Yigyibiti azɛlɛ ne adɔ mgbane adɛla azɛlɛ biala, na ye azuamgbole ne mɔ adɔ mgbane adɛla suakpole biala too ɛvolɛ 40;+ na mebabɔ Yigyibitima asande meahɔ maanle maanle ne mɔ anu na meakponde bɛ wɔ azɛlɛ ne mɔ azo.”+ 13 “‘Ɔluakɛ mɔɔ Tumivolɛ Awulae Gyihova ɛha la ɛne: “Ɛvolɛ 40 anzi, mebazia meaboɔboa Yigyibitima anloa meavi menli mɔɔ bɛbɔle bɛ asande bɛhɔle bɛ avinli la anu;+ 14 Mebava Yigyibitima mɔɔ hɔle akɛlɛzonlenlɛ nu la meazia meara Patelɔso azɛlɛ zo,+ ɛleka mɔɔ bɛ bo vi la, na bɛbayɛ belemgbunlililɛ ekyi bie wɔ ɛkɛ. 15 Yigyibiti bara aze kpalɛ adɛla belemgbunlililɛ mɔɔ ɛha la na ɔnrɛli maanle gyɛne biala anwo zo tumi bieko,+ na mebamaa bɛayɛ ekyi kpalɛ mɔɔ bɛnrɛhola bɛnrɛnlea maanle gyɛne biala anwo zo a.+ 16 Yizilayɛma ɛnrɛva bɛ nwo ɛnrɛdo ɔ nwo zo bieko,+ emomu, ɔbamaa bɛahakye nvonleɛ mɔɔ bɛyɛle kɛ bɛhɔkpondɛle moalɛ bɛvile Yigyibitima ɛkɛ la. Na bɛbanwu kɛ medame a mele Tumivolɛ Awulae Gyihova a.”’” 17 Wɔ ɛvolɛ mɔɔ tɔ zolɛ 27, ye siane ne mɔɔ limoa, kenle mɔɔ limoa wɔ siane ne anu la, Gyihova nee me dendɛle kɛ: 18 “Sonla ra, Babelɔn Belemgbunli Nɛbukadenɛza+ maanle ye ɛlɔnema yɛle gyima kpole tiale Taya.+ Etile biala azo dule yɛɛ awane biala azo kpolokpolole. Noko ɔ nee ye ɛlɔnema ne annyia ahatualɛ biala wɔ gyima ne mɔɔ ɔyɛle wɔ Taya anwo la anwo. 19 “Ɛhye ati mɔɔ Tumivolɛ Awulae Gyihova ɛha la ɛne, ‘Nea mebava Yigyibiti azɛlɛ ne meamaa Babelɔn Belemgbunli Nɛbukadenɛza,+ na ɔbazoa zolɛ anwonyia yeahɔ na yeave zolɛ ninyɛne dɔɔnwo; na ɔbayɛ ye ɛlɔnema ne ahatualɛ.’ 20 “‘Mebava Yigyibiti azɛlɛ ne meamaa ye kɛ gyima mɔɔ ɔyɛle ɔtiale ye* la anwo ahatualɛ, ɔluakɛ bɛyɛle bɛmaanle me,’+ Tumivolɛ Awulae Gyihova a se a. 21 “Kenle zɔhane, mebamaa mɛne bie afifi amaa Yizilayɛma,*+ na meamaa wɔ adenle meamaa wɔadendɛ wɔ bɛ avinli; na bɛbanwu kɛ medame a mele Gyihova a.”\n^ Wɔ ɛke nee ɔ bo ɛkɛ ne, “Naele” ne gyi ɛkɛ ne maa azudenle ne nee ye kanale ne mɔ mɔɔ bɛfa nuhua nzule bɛgugua aleɛ zo la.\n^ Anzɛɛ “ndile.”\n^ Hibulu aneɛ nu, “ɛzɔlɛ.”\n^ Hibulu aneɛ nu, “yeha.”\n^ Ɛhye kile, ɔyɛle ɔtiale Taya.\n^ Anzɛɛ “mebamaa Yizilayɛma anyia anwosesebɛ.”


Ɔyila Bɛdabɛ Mɔɔ Bɛlɛ Diedi La (Hibuluma 11:6) | Bikye Nyamenle\nKENGA YE WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Norwegian Nzema Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Venda Vietnamese Xhosa Yoruba Zulu\nAsoo Gyihova anye sɔ mɔɔ ye azonvolɛ bɔ mɔdenle yɛ kɛ bɛfa bɛazɔ ɔ nye la? Bie mɔ baha kɛ kyɛkyɛ, na bɛahile kɛ Nyamenle anye ɛnlie yɛ nwo. Noko edwɛkɛ zɛhae si Nyamenle anwo adalɛ mɔɔ ɛnle kpalɛ la adua. Ye Edwɛkɛ, Baebolo ne, maa ninyɛne nu da ɛkɛ ne wienyi. Ɔsi zolɛ kɛ Gyihova anye sɔ mɔdenle mɔɔ ye nɔhalɛ azonvolɛ bɔ la. Suzu edwɛkɛ mɔɔ ɛzoanvolɛ Pɔɔlo hɛlɛle la anwo wɔ Hibuluma 11:6.\nDuzu a bamaa yɛazɔ Gyihova anye a? Pɔɔlo hɛlɛle kɛ “ɔyɛ se kɛ awie mɔɔ ɛnlɛ diedi la kɛzɔ Nyamenle anye.” Yɛ ye nzonlɛ kɛ Pɔɔlo anga kɛ ɔnla aze kɛ awie mɔɔ ɛnlɛ diedi la kɛzɔ Nyamenle anye. Emomu, ɛzoanvolɛ ne hanle kɛ ɔyɛ se kɛ yɛkɛyɛ zɔ. Ɔkile kɛ, diedi hyia kpalɛ na yɛazɔ Nyamenle anye.\nDiedi boni a sɔ Gyihova anye a? Ɔwɔ kɛ diedi mɔɔ yɛlɛ wɔ Nyamenle anu la gyinla ninyɛne nwiɔ azo. Mɔɔ lumua la, ‘ɔwɔ kɛ yɛdie yɛdi kɛ ɔwɔ ɛkɛ.’ Ngilebɛbo bie mɔ ka kɛ “bɛdie bɛdi kɛ ɔwɔ ɛkɛ amgba” yɛɛ “bɛdie bɛdi kɛ ɔde aze.” Saa yɛnlie yɛnli kɛ Nyamenle wɔ ɛkɛ a, kɛzi yɛbahola yɛazɔ ɔ nye ɛ? Noko, nɔhalɛ diedi kile dɔɔnwo, ɔluakɛ sunsum ɛtane ne mɔ die di kɛ Gyihova wɔ ɛkɛ. (Gyemise 2:19) Ɔwɔ kɛ diedi mɔɔ yɛlɛ kɛ Nyamenle wɔ ɛkɛ la maa yɛyɛ debie, kile kɛ, ɔwɔ kɛ yɛbɔ ɛbɛla mɔɔ sɔ ɔ nye la yɛfa yɛkile kɛ yɛlɛ diedi.—Gyemise 2:20, 26.\nMɔɔ tɔ zo nwiɔ, ‘ɔwɔ kɛ yɛdie yɛdi kɛ’ Nyamenle ‘yila’ menli. Awie mɔɔ lɛ nɔhalɛ diedi la ze ye wienyi kɛ mɔdenle mɔɔ ɔlɛbɔ kɛ ɔsɔ Nyamenle anye la ɛnrɛyɛ mgbane. (1 Kɔlentema 15:58) Saa yɛnlie yɛnli kɛ Gyihova lɛ ɛhulolɛ kɛ ɔbayila yɛ a, kɛzi yɛbahola yɛazɔ ɔ nye ɛ? (Gyemise 1:17; 1 Pita 5:7) Awie mɔɔ ka kɛ Nyamenle ɛndwenle yɛ nwo, ɔnze ayɛlɛ yɛɛ ɔti yɛ se la ɛnze Nyamenle ne mɔɔ wɔ Baebolo ne anu la.\nNwane mɔ a Gyihova yila bɛ a? Pɔɔlo se, “bɛdabɛ mɔɔ bɛkpondɛ ɔ bo zo la.” Buluku bie mɔɔ menli mɔɔ kile Baebolo bo nea nu la ka kɛ, Giliki edwɛkɛkpɔkɛ mɔɔ bɛhile ɔ bo “bɛkpondɛ” la ɛngile kɛ awie “finde ahɔkpondɛ” emomu, ɔkile kɛ awie ba Nyamenle ɛkɛ “wɔ ɛzonlenlɛ nu.” Buluku bieko kilehile nu kɛ Giliki yɛkpɔkɛ ɛhye kile mɔdenlebɔlɛ mɔɔ anu yɛ se la. Ɔle zɔ kɛ, Gyihova yila bɛdabɛ mɔɔ bɛ diedi ka bɛ maa bɛfi ahonle muala anu bɛkulo ye na bɛbɔ mɔdenle bɛsonle ye la.—Mateyu 22:37.\nSaa yɛnlie yɛnli kɛ Gyihova lɛ ɛhulolɛ kɛ ɔbayila yɛ a, kɛzi yɛbahola yɛazɔ ɔ nye ɛ?\nKɛzi Gyihova yila ye nɔhalɛ azonvolɛ ɛ? Yeva kenlebie nyilalɛ mɔɔ sonle bolɛ la yebɔ bɛ ɛwɔkɛ, mɔɔ kile ye ahunlunyele nee ye ɛlɔlɛ ne la, ɔse bɛbanyia dahuu ngoane wɔ azɛlɛ ye azo Paladaese ne anu. (Yekile 21:3, 4) Kɛkala bɔbɔ, bɛdabɛ mɔɔ bɛkpondɛ Gyihova la nyia nyilalɛ dɔɔnwo. Ɔlua ye sunsum nwuanzanwuanza ne moalɛ yɛɛ nrɛlɛbɛ mɔɔ wɔ ye Edwɛkɛ ne anu la azo, bɛbɔ ɛbɛla mɔɔ nyilalɛ nee ahunlundwolɛ wɔ nu la.—Edwɛndolɛ 144:15; Mateyu 5:3.\nNɔhalɛ nu, Gyihova le Nyamenle mɔɔ ze ayɛlɛ mɔɔ anye sɔ nɔhalɛ ɛzonlenlɛ mɔɔ ye azonvolɛ fi bɛ ɛhulolɛ nu fa maa ye la. Asoo ɛhye mɔɔ wɔnwu ye la bamaa wɔabikye ye kpalɛ? Saa ye zɔhane a, ɛnee duzu ati a ɛnzukoa kɛzi ɛbahola wɔanyia zɔhane diedi ne mɔɔ Gyihova bamaa wɔanyia nwolɛ nyilalɛ la na ɛnla ye ali ɛ?\nBaebolo ɛgengalɛ maa November\nTaetɛse 1-3; Faelimɔn 1-25; Hibuluma 1-13–Gyemise 1-5


1 Samoɛle 12 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Australia Mumule Aneɛ Austria Mumule Aneɛ Azerbaijani Azerbaijani (Cyrillic) Batak (Karo) Batak (Toba) Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish French French Mumule Aneɛ Ga Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Latvian Lingala Lithuanian Luganda Luo Luvale Macedonian Madagascar Mumule Aneɛ Malagasy Malay Malayalam Malaysia Mumule Aneɛ Maltese Marathi Maya Mexico Mumule Aneɛ Mozambique Mumule Aneɛ Myanmar Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Waray-Waray Xavante Xhosa Yoruba Zimbabwe Mumule Aneɛ Zulu zambia Mumule Aneɛ\nGyɛnɛsese Ɛzɛdɔso Lɛvitikɔso Nɔmbɛse Ditilɔnomi Dwɔhyua Ndɛnebuavolɛma Wulutu 1 Samoɛle 2 Samoɛle 1 Arelemgbunli 2 Arelemgbunli 1 Edwɛkɛsisilɛ 2 Edwɛkɛsisilɛ Ɛzela Nihɛmaya Ɛseta Dwobu Edwɛne Mrɛlɛbulɛ Nolobɔvo Sɔlɔmɔn Edwɛne Ayezaya Gyɛlɛmaya Awolɛyelɛ Yizikeɛle Daneɛle Hozia Dwowɛle Emɔso Obadaya Dwona Maeka Nahum Habakɛke Zɛfanaya Hagae Zɛkalaya Malakae Mateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31\nSamoɛle Mɔɔ Limoa 12:1-25\nSamoɛle nee bɛ lile nrɛlaleɛ (1-25)\n‘Bɛmmakɔdi ninyɛne mgbane nzi’ (21)\nGyihova ɛnrɛkpo ye menli (22)\n12 Akee Samoɛle zele Yizilayɛma kɔsɔɔti kɛ: “Meyɛ debie biala mɔɔ bɛvale bɛdole me nyunlu la,* yɛɛ meye belemgbunli kɛ ɔnlea bɛ nwo zo.+ 2 Kɛkala belemgbunli ne mɔɔ bali* bɛ nyunlu la ɛne!+ Mame meyɛ ɛrelera yɛɛ me ti zo ɛyɛ egyɛne, na me mra ne mɔ wɔ bɛ nwo ɛke,+ yɛɛ sumunli me mgbavolɛ nu meli bɛ nyunlu too badwu ɛnɛ kenle ye.+ 3 Medame ɛne. Bɛha mɔɔ meyɛ la wɔ Gyihova nee ahenle mɔɔ yekpokpa ye la anyunlu:+ Nwane a melie ye ɛnlankɛ anzɛɛ ye asoaso a?+ Yɛɛ nwane a mesisi ye anzɛɛ metinlitinli ɔ nwo zo a? Nwane a melie belaebo mevi ye ɛkɛ* na medo me nye ɛbɔ nu a?+ Saa meyɛ zɔ a, mebava bie meazie ɔ bo zo.”+ 4 Na bɛhanle kɛ: “Ɛtɛsisile yɛ yɛɛ ɛtɛtinlitinlinle yɛ nwo zo yɛɛ ɛtɛdiele debie biala ɛtɛfile awie asa anu.” 5 Ɔti ɔzele bɛ kɛ: “Gyihova nee ahenle mɔɔ yekpokpa ye la di me daselɛ ɛnɛ kenle ye kɛ, bɛnlɛ debie biala mɔɔ bɛbabɔ me nwolɛ somolɛ a.” Na bɛhanle kɛ. “Ɔdi daselɛ.” 6 Yemɔti Samoɛle zele menli ne kɛ: “Gyihova mɔɔ luale Mosisi nee Aalɔn anwo zo yele bɛ nenyia mɔ vile Yigyibiti azɛlɛ zo la+ di daselɛ. 7 Akee bɛgyinla ɛkɛ na membua bɛ ndɛne wɔ Gyihova anyunlu wɔ tenlene nyɛleɛ kɔsɔɔti mɔɔ Gyihova ɛyɛ ɛmaa bɛ nee bɛ nenyia mɔ la anwo. 8 Mekɛ mɔɔ Gyekɔbo rale Yigyibiti+ na bɛ nenyia mɔ zunle vɛlɛle Gyihova ala la,+ Gyihova zoanle Mosisi+ nee Aalɔn maanle bɛyele bɛ nenyia mɔ bɛvile Yigyibiti na bɛmaanle bɛradɛnlanle ɛke.+ 9 Noko bɛ rɛle vile Gyihova bɛ Nyamenle ne, na ɔdɔnenle bɛ+ ɔwulale Sesɛla,+ Heezɔ ɛlɔnema kpanyinli ne nee Filisitiama+ yɛɛ Mowabe belemgbunli ne+ asa anu na bɛ nee bɛ honle. 10 Na bɛzunle bɛvɛlɛle Gyihova+ na bɛhanle kɛ, ‘Yɛyɛ ɛtane,+ ɔluakɛ yɛgyakyi Gyihova na yɛhɔzonle Beeyale+ nee Ahyetɔlɛte+ ananze ne mɔ; ɔti die yɛ fi yɛ kpɔvolɛma asa anu amaa yɛazonle wɔ.’ 11 Akee Gyihova zoanle Gyɛlubeeyale+ nee Bidan nee Gyɛfeta+ yɛɛ Samoɛle+ ɔmaanle bɛliele bɛ bɛvile bɛ kpɔvolɛma mɔɔ ɛbɛnga bɛ ɛyia la kɔsɔɔti asa anu amaa bɛahola bɛadɛnla anzodwolɛ nu.+ 12 Mekɛ mɔɔ bɛnwunle kɛ Amɔnoma Belemgbunli Neehahye+ ɛra bɛ nwo zo la, bɛhɔle zo bɛzele me kɛ, ‘Kyɛkyɛ, yɛbɔ kpɔkɛ kɛ yɛkpondɛ belemgbunli anlea yɛ nwo zo!’+ wɔ mekɛ bɔbɔ mɔɔ Gyihova bɛ Nyamenle ne le bɛ Belemgbunli la.+ 13 Bɛ belemgbunli ne mɔɔ bɛye ye, ahenle mɔɔ bɛbizale la ɛne. Bɛnlea! Gyihova ɛye belemgbunli kɛ ɔnlea bɛ nwo zo.+ 14 Saa bɛsulo Gyihova+ na bɛsonle ye+ na bɛtie ɔ ne+ na bɛande Gyihova edwɛkɛ nwo atua na bɛ nee bɛ belemgbunli ne mɔɔ banlea bɛ nwo zo la di Gyihova bɛ Nyamenle ne anzi a, edwɛkɛ kpalɛ ɔ. 15 Noko saa bɛandie Gyihova ane na bɛte Gyihova edwɛkɛ nwo atua a, Gyihova asa bara bɛdabɛ nee bɛ papa mɔ anwo zo.+ 16 Akee bɛgyinla ɛkɛ na bɛnlea deɛ kpole ɛhye mɔɔ Gyihova ɛlɛyɛ ye wɔ bɛ nye zo la. 17 Ɛnɛ ɛnle hwiiti ɛdelɛ mekɛ ɔ? Noko mebazɛlɛ Gyihova meamaa yeamaa maanle nu ahulu na ezule adɔ; na bɛnwu ye kɛ bɛyɛ ɛtane kpole wɔ Gyihova anye zo kɛ bɛbizale bɛliele belemgbunli la.”+ 18 Na Samoɛle zɛlɛle Gyihova na Gyihova maanle maanle nu hulule na ezule dɔle kenle zɔhane, yemɔti menli ne kɔsɔɔti zulole Gyihova nee Samoɛle kpole kpalɛ. 19 Na menli ne kɔsɔɔti zele Samoɛle kɛ: “Sɛlɛ Gyihova wɔ Nyamenle ne maa wɔ sonvolɛma+ ɔluakɛ yɛmkpondɛ kɛ yɛwu, ɔboalekɛ yɛ ɛtane kɔsɔɔti anzi, yɛyɛ ɛtane bieko kɛ yɛbizale yɛliele belemgbunli la.” 20 Yemɔti Samoɛle zele menli ne kɛ: “Bɛmmasulo. Bɛyɛ ɛtane ɛhye mɔ kɔsɔɔti ɛdeɛ. Noko bɛmmatwe bɛ nwo bɛfi Gyihova anwo,+ emomu bɛva bɛ ahonle muala bɛzonle Gyihova.+ 21 Bɛmmakɔdi ninyɛne mgbane mɔɔ nvasoɛ biala ɛnle bɛ nwo zo+ na bɛnrɛhola bɛnrɛlie bɛ la anzi,+ ɔluakɛ bɛle mgbane. 22 Ye duma kpole ne ati,+ Gyihova ɛnrɛkpo ye menli,+ ɔluakɛ Gyihova ɛbɔ kpɔkɛ kɛ ɔbava bɛ yeayɛ ye menli.+ 23 Na mame, ɔnrɛra ye ɛlɛ kɛ mekɛyɛ ɛtane mekɛtia Gyihova na mekɛgyakyi kɛ mekɛyɛ asɔne mekɛmaa bɛ, na mebahɔ zo meahilehile bɛ adenle mɔɔ le kpalɛ na ɔtenrɛ la. 24 Bɛzulo Gyihova+ na bɛva bɛ ahonle muala bɛzonle ye nɔhalɛ nu, bɛhakye ninyɛne mgbole mɔɔ yeyɛ yemaa bɛ la.+ 25 Noko saa bɛyɛ anzosesebɛ na bɛkɔ zo bɛyɛ ɛtane a,+ ɔbakpoa bɛ nee bɛ belemgbunli ne yeagua bɛ lɔ.”+\n^ Hibulu aneɛ nu, “Medie bɛ ne wɔ debie biala anu.”\n^ Hibulu aneɛ nu, “balua.”\n^ Anzɛɛ “mevea melie ye ezukoa.”\n1 Samoɛle 12


Maa Gyihova Ngakyelɛ Ne Mɔ Ɛla Wɔ Ahonle Nwo | Debiezukoalɛ\nKENGA YE WƆ Afrikaans Albanian Amharic Arabic Argentina Mumule Aneɛ Armenian Aymara Azerbaijani Azerbaijani (Cyrillic) Bicol Brazil Mumule Aneɛ Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombia Mumule Aneɛ Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italy Mumule Aneɛ Japan Mumule Aneɛ Japanese Kazakh Kikuyu Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Mexico Mumule Aneɛ Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n‘Wɔ ngakyelɛ ne mɔ le me agyadeɛ dahuu.’—EDW. 119:111.\nDuzu ati a ɔwɔ kɛ yɛmaa yɛ nye die Gyihova ngakyelɛ ne mɔ anwo ɛ?\nKɛ ɔkɛyɛ na yɛanyia anwodozo wɔ Gyihova anu ɛ?\nDuzu ati a ɔhyia kɛ yɛyɛ Belemgbunlililɛ gyima ne anyebolo zo ɛ?\n1. (a) Duzu a alesama yɛ ye wɔ ngakyelɛ nwo a, na duzu ati ɔ? (b) Kɛzi anwomemaazo bamaa awie abu folɛdulɛ ɛ?\nALESAMA tie adehilelɛ wɔ ndenle ngakyile zo. Saa yɛnyia ngakyelɛ yɛfi awie mɔɔ lɛ tumi la ɛkɛ a, bie a yɛbali zo, noko saa yɛ ti pɛne bie anzɛɛ awie mɔɔ yɛtɛla ye la tu yɛ folɛ a, bie a yɛnrɛli zo. Asolo kɛzi yɛ nuhua ko biala te nganeɛ wɔ ndeanlɛ nee folɛdulɛ nwo la. Bie a ɔbayɛ nyanelilɛ, alɔbɔlɛlilɛ, anwosesebɛmanlɛ, ngyegyelɛ, anzɛɛ ɛzonledolɛ yeamaa yɛ. Duzu ati a asolo awie biala nyɛleɛ wɔ folɛdulɛ nwo ɛ? Anwomemaazo boka nwo. Anwomemaazo maa sonla kola kpo folɛdulɛ nee adehilelɛ mɔɔ nvasoɛ wɔ zo la.—Mrɛ. 16:18.\n2. Duzu ati a nɔhalɛ Keleseɛnema die folɛdulɛ mɔɔ vi Nyamenle Edwɛkɛ ne anu la to nu a?\n2 Wɔ adenle fofolɛ zo, nɔhalɛ Keleseɛnema die folɛdulɛ kpalɛ mɔɔ ɔgyi Nyamenle Edwɛkɛ ne azo la to nu. Gyihova ngakyelɛ ne mɔ maa yɛnyia nwunu, bɛkilehile yɛ yɛɛ bɛboa yɛ bɛmaa yɛkoati esiane mɔɔ bie a le anwonyia ɛhulolɛ, nla nu ɛbɛlatane, nza ɛbolɛ anzɛɛ nyile ɛtane ɛnlonlɛ la. (Mrɛ. 20:1; 2 Kɔl. 7:1; 1 Tɛs. 4:3-5; 1 Tem. 6:6-11) Bieko, yɛdi fɛlɛko ɔlua “ahonle” kpalɛ mɔɔ Gyihova ngakyelɛ ne mɔ mɔɔ yɛdi zo maa yɛnyia la ati.—Aye. 65:14.\n3. Edwɛndovo ne subane kpalɛ boni a ɔfɛta kɛ yɛsukoa a?\n3 Amaa yɛabɔ agɔnwolɛvalɛ mɔɔ yɛ nee yɛ anwuma Selɛ ne lɛ anwo bane la, ɔwɔ kɛ yɛkɔ zo yɛfa Gyihova adehilelɛ yɛdi gyima wɔ yɛ ɛbɛlabɔlɛ nu. Nea kɛzi ɔle kɛnlɛma kɛ yɛbanyia edwɛndovo ne mɔɔ ɔhɛlɛle edwɛkɛ ɛhye la subane ne bie a: ‘Wɔ ngakyelɛ ne mɔ le me agyadeɛ dahuu; ɛhɛe, me ahonle la nwo!’ (Edw. 119:111) Asoo yɛdayɛ noko yɛ nye die Gyihova mɛla ne mɔ anwo, anzɛɛ ɔdwu mekɛ ne bie a yɛbu bɛ adesoa ɔ? Saa ɔdwu mekɛ ne bie na folɛdulɛ maa yɛfa ɛya a, ɔnle kɛ yɛmaa yɛ sa nu to. Yɛkola yɛnyia anwodozo kpundii wɔ Gyihova nrɛlɛbɛ kpole ne anu! Maa yɛzuzu ndenle nsa anwo.\nDUA ASƆNEYƐLƐ ZO NYIA ANWODOZO\n4. Debie ko boni a Devidi hɔle zo yɛle wɔ ye ɛbɛlabɔlɛ nu a?\n4 Belemgbunli Devidi yiale ngyegyelɛ dɔɔnwo wɔ ye ɛbɛlabɔlɛ nu, noko yeangyakyi debie ko bie ɛyɛlɛ ɛlɛ—ɔvale ɔ nwo ɔdole ye Bɔvolɛ ne anwo zo bɔkɔɔ. Ɔhanle kɛ: “O [Gyihova], ɛdawɔ ala a mesu mefɛlɛ wɔ a. O me Nyamenle, wɔ nuhua yɛɛ me rɛle wɔ a.” (Edw. 25:1, 2) Duzu a boale Devidi manle ɔnyianle anwodozo zɛhae wɔ ye anwuma Selɛ ne anu a?\n5, 6. Duzu a Baebolo ne ka ye wɔ agɔnwolɛvalɛ mɔɔ ɛnee Devidi nee Gyihova lɛ la anwo a?\n5 Menli dɔɔnwo anwo kyele bɛ a yɛɛ bɛyɛ asɔne a. Bɛle kɛ agɔnwolɛ mɔɔ saa ɔhyia ezukoa anzɛɛ debie a, yɛɛ ɔba ɛ nwo la. Ɔbadwu mekɛ ne bie la, ɛbabiza ɛ nwo kɛ asoo me gɔnwo ye ɔkulo me edwɛkɛ? Noko ɛnee Devidi nee Gyihova agɔnwolɛvalɛ ne ɛnle zɔ. Wɔ ye ɛbɛlabɔlɛ kɔsɔɔti anu, ɔnyianle diedi nee ɛhulolɛ ɔmanle Gyihova wɔ mekɛ kpalɛ nee mekɛ ɛtane nu.—Edw. 40:8.\n6 Devidi yele Gyihova ayɛlɛ na ɔyɛle ye mo kɛ: “O [Gyihova], yɛ Awulae, wɔ duma ne kpole keda azɛlɛ ye amuala azo! Bɛto wɔ anyunlunyia nwo edwɛne wɔ anwuma lɔ.” (Edw. 8:1) Asoo ɛnwu agɔnwolɛvalɛ mɔɔ ɛnee la ɔ nee ye anwuma Selɛ ne avinli la? Anyezɔlɛ mɔɔ ɛnee Devidi lɛ maa Nyamenle kpoleyɛlɛ ne nee ye anyunlunyia ne la, manle ɔyele Gyihova ayɛlɛ “dahuu.”—Edw. 35:28.\n7. Yɛbikye Nyamenle wɔ nzɛlɛlɛ nu a kɛzi ɔboa yɛ ɛ?\n7 Kɛmɔ Devidi yɛle la, ɔhyia kɛ yɛ nee Gyihova di adwelie dahuu amaa yɛanyia anwodozo wɔ ye nu. Baebolo ne ka kɛ: “Bɛhwe bɛbikye Nyamenle, na ɔdaye noko ɔkɛbikye bɛ.” (Gye. 4:8) Nyamenle mɔɔ yɛdua nzɛlɛlɛ zo yɛbikye ye la noko le adenle titile mɔɔ yɛdua zo yɛnyia sunsum nwuanzanwuanza a.—Bɛgenga 1 Dwɔn 3:22.\n8. Duzu ati a ɔwɔ kɛ yɛkoati kɛ yɛbaha edwɛkɛ ko ne ala wɔ yɛ nzɛlɛlɛ nu ɛ?\n8 Saa ɛlɛyɛ asɔne a, ɛta ɛka edwɛkɛ ko ne ala ɔ? Saa ɔle zɔ a, anrɛɛ gyinla ekyii dwenledwenle mɔɔ ɛkulo kɛ ɛka la anwo kolaa na wɔayɛ asɔne. Saa yɛti edwɛkɛ ko ne ala anu yɛkile yɛ gɔnwo bie anzɛɛ busuanli mekɛ biala a, asoo ɔ nye balie nwo? Bie a ɔnrɛdie yɛ edwɛkɛ bieko. Nɔhalɛ nu, Gyihova ɛnrɛkpo nzɛlɛlɛ mɔɔ ye nɔhalɛ azonvolɛ bɛavi bɛ ahonle nu ayɛ la ɛdeɛ, noko saa yɛ nee ye ɛlɛdi adwelie a, yɛkoati kɛ yɛbaha edwɛkɛ ko ne ala.\n9, 10. (a) Duzu a yɛbahola yɛazɛlɛ wɔ nwo a? (b) Duzu a bamaa yɛahola yɛayɛ nzɛlɛlɛ mɔɔ vi ahonle nu a?\n9 Ɔda ali kɛ, saa yɛkulo kɛ yɛbikye Nyamenle a, yɛ nzɛlɛlɛ ɛnrɛyɛ ɛnyelɛzo. Mekɛ mɔɔ yɛlɛka mɔɔ wɔ yɛ ahonle nu kɔsɔɔti yɛahile Gyihova la, yɛɛ yɛbabikye ye na yɛava yɛ rɛle yɛawula ye nu kpalɛ a. Noko, duzu a ɔwɔ kɛ yɛyɛ nwolɛ nzɛlɛlɛ a? Nyamenle Edwɛkɛ ne bua kɛ: “Wɔ debie biala anu bɛyɛ moyɛlɛ nzɛlɛlɛ na bɛva mɔɔ bɛhyia nwolɛ la bɛdo Nyamenle anyunlu.” (Fel. 4:6) Debie biala mɔɔ ka yɛ nee Nyamenle agɔnwolɛvalɛ ne anzɛɛ nwolɛ adenle mɔɔ yɛlɛ kɛ ye azonvolɛ la le debie mɔɔ ɔfɛta kɛ yɛyɛ nwolɛ asɔne a.\n10 Saa yɛsuzu mrenya nee mraalɛ mɔɔ di nɔhalɛ la nzɛlɛlɛ mɔɔ bɛyɛ nwolɛ kɛlɛtokɛ wɔ Baebolo ne anu la anwo a, ɔbaboa. (1 Sam. 1:10, 11; Gyi. 4:24-31) Nzɛlɛlɛ mɔɔ vi ahonle nu nee edwɛne mɔɔ bɛto bɛmaa Gyihova la dɔɔnwo wɔ Edwɛndolɛ ne anu. Bɛla nyane nee fɛlɛkolilɛ mɔɔ dasanli biala kɔ nu la ali wɔ nzɛlɛlɛ nee edwɛne ɛhye mɔ anu. Saa yɛsukoa edwɛkɛ zɛhae mɔ mɔɔ nɔhavoma ɛhye mɔ hanle la kpalɛ a, ɔbamaa yɛayɛ nzɛlɛlɛ mɔɔ ɔdi munli.\nDWENLEDWENLE NYAMENLE NGAKYELƐ NE MƆ ANWO\n11. Duzu ati a ɔhyia kɛ yɛdwenledwenle Nyamenle folɛdulɛ nwo a?\n11 Devidi hanle kɛ: ‘Gyihova ngakyelɛ le nɔhalɛ, ɔmaa mɔɔ ɛnze nrɛlɛbɛ la nwu nrɛlɛbɛ.’ (Edw. 19:7) Saa yɛnze nrɛlɛbɛ bɔbɔ a, yɛbahola yɛalua Nyamenle mɛla ne mɔ mɔɔ yɛbali zo la azo yɛayɛ nrɛlɛbɛvolɛma. Noko saa yɛbanyia Ngɛlɛlera ne anu folɛdulɛ bie azo nvasoɛ a, kyesɛ yɛdwenledwenle nwolɛ kpalɛ. Ɛhye mɔ bie bahola ayɛ yɛ munlililɛ nu ɛgyinlanlɛ wɔ mekɛ mɔɔ yɛlɛyia ngyegyelɛ wɔ sukulu anzɛɛ gyima nu, Nyamenle ngyinlazo wɔ mogya nwo, Keleseɛnema mɔɔ bɛngyi afoa biala nee Baebolo ngyinlazo mɔɔ fane tɛladeɛ ɛwulalɛ nee anwoziezielɛ nwo la. Ninyɛne ɛhye mɔ anwo adwenle mɔɔ Nyamenle lɛ mɔɔ yɛbanyia bie la, bamaa yɛaziezie yɛ nwo yɛamaa ngyegyelɛ. Akee yɛbahola yɛabɔ kpɔkɛ wɔ yɛ ahonle nu wɔ mɔɔ yɛbayɛ ye wɔ tɛnlabelɛ ne anwo la. Anwoziezielɛ zɛhae mɔɔ yɛbalumua yɛayɛ la ɛnrɛmaa yɛnrɛli nyane.—Mrɛ. 15:28.\n12. Duzu a yɛdwenledwenle nwo a ɔbamaa yɛali Nyamenle ngakyelɛ ne mɔ azo a?\n12 Mekɛ mɔɔ yɛlɛkendɛ Nyamenle ɛwɔkɛ ne la, asoo yɛ ɛbɛlabɔlɛ kile kɛ yɛlɛsinza wɔ sunsum nu ɔ? Kɛ neazo la, asoo amgba yɛdie yɛdi kɛ ɔnrɛhyɛ na bɛazɛkye Babelɔn Kpole ne? Yɛdie yɛdi nɔhalɛ nu kɛ kenlebie nyilalɛ mɔɔ bie a le dahuu ngoane wɔ paladaese la bara kɛmɔ yɛzukoale ye mɔlebɛbo ne la ɔ? Asoo yɛlɛmaa yɛ ɛhulolɛdeɛ ɛyɛlɛ ahyia yɛ adɛla mɔdenlebɔlɛ mɔɔ yɛbava yɛayɛ ɛzonlenlɛ gyima ne la? Na ewudwazo anyelazo ne, Gyihova duma ne mɔɔ bɛte nwo, nee ye tumililɛ ne mɔɔ bɛbahile kɛ yemɔ a ɔle kpalɛ la noko ɛ? Asoo ninyɛne ɛhye mɔ anwo tɛkyia yɛ? Kpuyia ɛhye mɔ mɔɔ yɛbadwenledwenle nwo la, bamaa yɛayɛ mɔɔ edwɛndovo ne hanle la, Nyamenle ‘ngakyelɛ ne mɔ le me agyadeɛ dahuu.’—Edw. 119:111.\n13. Duzu ati a ɛvoya ne mɔɔ lumua la anu Keleseɛnema ande ninyɛne bie mɔ abo ɛ? Maa neazo.\n13 Ninyɛne bie mɔ wɔ Baebolo ne anu mɔɔ bie a yɛnrɛde ɔ bo kpalɛ kɛkala a, ɔboalekɛ mekɛ kpalɛ mɔɔ Gyihova bamaa ninyɛne nu ala ɛkɛ wienyi la ɛtɛdwule. Gyisɛse hanle hilele ye ɛzoanvolɛ ne mɔ fane dɔɔnwo kɛ ɔhyia kɛ ɔnwu amaneɛ na bɛku ye. (Bɛgenga Mateyu 12:40; 16:21.) Noko ɛzoanvolɛ ne mɔ ande mɔɔ ɔhanle la abo. Mekɛ mɔɔ ɔwule na bɛdwazole ye na ɔluale dasanli sonlabaka zo ɔyele ɔ nwo ɔhilele ye ɛdoavolɛma ne na ɔhilehilele bɛ la akee “ɔbukele bɛ adwenle ɔmanle bɛdele Nyamenle Edwɛkɛ ne abo.” (Luku 24:44-46; Gyi. 1:3) Zɔhane ala a, Kelaese ɛdoavolɛma ne ande Nyamenle Belemgbunlililɛ ne mɔɔ bɛbava bɛazie ɛkɛ wɔ anwuma la abo kɔkpula kɛ bɛwolale sunsum nwuanzanwuanza ne bɛguale bɛ nwo zo wɔ Pɛntekɔso 33 Y.M. anu a.—Gyi. 1:6-8.\n14. Ɔnva nwo kɛ mediema dɔɔnwo ande awieleɛ mekɛ ne abo kpalɛ wɔ ɛvoya 20 ne mɔlebɛbo la, neazo kpalɛ boni a bɛyɛle a?\n14 Wɔ ɛvoya 20 ne mɔlebɛbo, ɛnee nɔhalɛ Keleseɛnema lɛ anyelazo mɔɔ ɛndenrɛ la wɔ “awieleɛ mekɛ ne” anwo. (2 Tem. 3:1) Kɛ neazo la, bie mɔ nyianle adwenle kɛ ɔnrɛhyɛ bɛbava bɛ bɛahɔ anwuma wɔ 1914. Mɔɔ bɛ anyelazo ne amba nu ɛkɛ ne ala la, Ngɛlɛlera ne mɔɔ bɛzukoale ye kpalɛ la manle bɛvale bɛ adwenle bɛziele edwɛkɛhanlɛ gyima kpole mɔɔ la bɛ nyunlu la azo. (Maake 13:10) Ɔlua ɛhye ati, wɔ 1922, J. F. Rutherford mɔɔ ɛnee li edwɛkɛhanlɛ gyima ne anyunlu la vale dole bɛdabɛ mɔɔ bɛwɔ maanle maanle avinli nyianu ne abo wɔ Cedar Point, Ohio, U.S.A. la anyunlu kɛ: “Bɛnlea, Belemgbunli ne ɛlɛdi tumi! Bɛmɛ a bɛgyi ɔ gyakɛ anu a. Yemɔti bɛbɔ, bɛbɔ, bɛbɔ, Belemgbunli ne nee ye belemgbunlililɛ ne nolo.” Ɔvi zɔhane mekɛ ne, “Belemgbunlililɛ ne anwo Edwɛkpa ne” nolobɔlɛ ɛyɛ ɛnɛ mekɛ ye Gyihova azonvolɛ nzonlɛyɛlɛ.—Mat. 4:23; 24:14.\n15. Kɛzi Nyamenle nee ye menli ne luale mɔɔ yɛbadwenledwenle nwo la baboa yɛ wɔ adenle boni azo?\n15 Saa yɛdwenledwenle kɛzi Gyihova nee ye menli ne luale wɔ tete ne nee ɛnɛ la anwo a, yɛnyia anwodozo kpole wɔ ye tumi ne mɔɔ ɔfa ɔdi ye ɛhulolɛdeɛ nee ye kenlebie bodane nwo gyima la anu. Eza Nyamenle ngakyelɛ ne mɔ boa maa ye ngapezo ne mɔ mɔɔ ɛlɛba nu la tɛnla yɛ adwenle nee yɛ ahonle nu dahuu. Yɛbahola yɛalie yɛali kɛ saa yɛyɛ ye zɔ a, ɔbamaa anwodozo mɔɔ yɛlɛ ye wɔ ye ɛwɔkɛ ne mɔ anu la ayɛ kpole.\nDUA WƆ ƐZONLENLƐ ZO NYIA ANWODOZO\n16. Saa yɛbɔ mɔdenle yɛyɛ ɛzonlenlɛ gyima ne a, duzu nyilalɛ a yɛnyia a?\n16 Yɛ Nyamenle Gyihova ne le Nyamenle mɔɔ ɔlɛ tumi, ɔle Nyamenle mɔɔ ɔ nwo yɛ se. Edwɛndovo ne bizale kɛ: ‘O Gyihova, nwane a le tumivolɛ kɛ ɛdawɔ a?’ Ɔdoale zo kɛ: “Ɛ nwo yɛ se, wɔ tumi le kpole.” (Edw. 89:8, 13) Yɛnwu ye wienyi kɛ, Gyihova anye sɔ mɔdenlebɔlɛ mɔɔ yɛfa yɛyɛ Belemgbunlililɛ gyima ne la na ɔyila zo. Ɔnwu kɛ ye azonvolɛ—mrenya anzɛɛ mraalɛ, ngakula anzɛɛ mgbanyinli—‘ɛnli bɛ sa anzi aleɛ.’ (Mrɛ. 31:27) Yɛsukoa yɛ Bɔvolɛ ne, yɛfa yɛ nwo yɛwula teokelase gyimayɛlɛ nu dahuu. Nyamenle mɔɔ yɛfi yɛ ahonle muala nu yɛsonle ye la boa yɛ, na ɔmaa Gyihova fa anyelielɛ kpole yila yɛ ɛzonlenlɛ gyima ne azo.—Bɛgenga Edwɛndolɛ 62:12.\n17, 18. Duzu ati a yɛkola yɛka kɛ diedi nwo gyima maa yɛfa yɛ nwo yɛto Gyihova folɛdulɛ zo ɛ? Maa neazo.\n17 Adenle boni azo a diedi nwo gyima maa yɛnyia anwodozo wɔ Gyihova anu ɛ? Suzu Ngɛlɛlera ne anu kɛlɛtokɛ mɔɔ fane Yizilayɛma mɔɔ hɔle Ɛwɔkɛ Azɛlɛ ne azo la anwo nea. Gyihova zele ɛsɔfo ne mɔ mɔɔ bɛzo ngyekyeleɛ ɛlɛka ne la kɛ bɛpɛ Azule Dwɔdan ne. Noko mɔɔ menli ne dule bɛ bo kɛ bɛkɔ la, bɛnwunle kɛ nyenyesuo ne ɛmaa azule ne ɛyi bonrabonra. Duzu a Yizilayɛma ne bayɛ a? Asoo bɛbadɛnla azule ne anloa bɛahendɛ dapɛne anzɛɛ mɔɔ bo zɔ la bɛamaa azule ne ahwe ɔ? Kyɛkyɛ, bɛvale bɛ rɛle kɔsɔɔti bɛwulale Gyihova anu na bɛlile ye adehilelɛ nzi. Duzu a vi nu rale a? Mgbondabulɛ ne kile kɛ: “Mɔɔ sɛlɛvolɛma mɔɔ zo Ngyekyeleɛ Ɛlɛka ne la agyakɛ hanle nzule ne mɔɔ wɔ azule ne pemgbɛne ne anloa ala la yɛɛ ɔgyakyile ɛzenlɛ a; . . . na menli ne luale azɛlɛ resee zo pɛle, wɔ ɛleka mɔɔ bikye Gyɛleko la.” (Dwɔh. 3:12-17) Nea kɛzi bɛ nye balie kɛ azule bonrabonra ne sesanle yɛle resee a! Nɔhalɛ nu, kɛmɔ Yizilayɛma vale bɛ nwo dole Gyihova adehilelɛ zo la ati bɛ diedi ne anu mianle.\nAsoo ɛbala anwodozo ne mɔɔ Gyihova menli nyianle ye wɔ Dwɔhyua mekɛ zo la bie ali? (Nea ɛdendɛkpunli 17, 18)\n18 Ɔle nɔhalɛ kɛ ɛnɛ, Gyihova ɛnyɛ nwanwane debie zɛhae ɛmmaa ye menli, noko ɔyila bɛ diedi ne anwo gyima mɔɔ bɛyɛ la azo. Nyamenle gyimayɛlɛ tumi ne maa bɛ anwosesebɛ bɛyɛ Belemgbunlililɛ nolobɔlɛ gyima ne wɔ ewiade amuala. Gyihova Dasevolɛ mɔɔ lumua, Gyisɛse Kelaese mɔɔ bɛdwazo ye bɛvi ewule nu la zile ye ɛdoavolɛ ne mɔ adua kɛ, ɔbaboa bɛ wɔ gyima ɛhye mɔɔ hyia la anwo: “Bɛhɔ maanle ti nee maanle bo, bɛmaa menli ɛrayɛ me ɛdoavolɛma; . . . bɛhakye kɛ me nee bɛ lua dahuu, kɔkpula ewiade awieleɛ.” (Mat. 28:19, 20) Alasevolɛ dɔɔnwo mɔɔ ɛnee se nyiane anzɛɛ sulo debie la kola di daselɛ kɛ Nyamenle sunsum nwuanzanwuanza ne ɛmaa bɛ akɛnrasesebɛ bɛ nee nyɛvolɛ ɛdendɛ wɔ daselɛlilɛ nu.—Bɛgenga Edwɛndolɛ 119:46; 2 Kɔlentema 4:7.\n19. Ɔnva nwo sinlidɔlɛ biala mɔɔ yɛlɛ la, anwodozo boni a yɛbahola yɛanyia a?\n19 Mediema bie mɔ ɛnlɛ anwosesebɛ ɔlua anwodolɛ anzɛɛ kpanyinliyɛlɛ ti. Noko, bɛbahola bɛanyia diedi kɛ “anwunvɔnezelɛ Selɛ ne nee arɛlekyekyelɛ Nyamenle ne” te nɔhalɛ Keleseɛnenli biala tɛnlabelɛ mɔɔ ɔwɔ nu la abo. (2 Kɔl. 1:3) Ɔ nye die debie biala mɔɔ yɛyɛ yɛboa Belemgbunlililɛ gyima ne la anwo. Mekɛ mɔɔ yɛlɛyɛ mɔɔ yɛ tɛnlabelɛ ne bamaa yɛ adenle la, ɔwɔ kɛ yɛ muala yɛkakye kɛ diedi mɔɔ yɛbanyia ye wɔ Kelaese ɛkpɔnedeɛ nziezielɛ ne anu la a balie yɛ ngoane a.—Hib. 10:39.\n20, 21. Ndenle boni mɔ anu a yɛbahola yɛahile kɛ yɛ rɛle wɔ Gyihova anu ɛ?\n20 Yɛ mekɛ, anwosesebɛ, nee nwonane afoa nu ninyɛne mɔɔ yɛfa yɛboa la boka yɛ ɛzonlenlɛ ne anwo. Yɛkulo kɛ yɛfi ahonle muala nu ‘yɛyɛ edwɛkpa ne nolobɔlɛma.’ (2 Tem. 4:5) Nɔhalɛ nu, yɛ nye die kɛ yɛyɛ ɛhye la, ɔluakɛ ɔboa ɔmaa “menli kɔsɔɔti nwu nɔhalɛ ne.” (1 Tem. 2:4) Ɔda ali kɛ, Gyihova mɔɔ yɛdi ye eni na yɛye ye ayɛlɛ la maa yɛnyia nyilalɛ dɔɔnwo. (Mrɛ. 10:22) Yɛɛ ɔboa ɔmaa yɛ nee yɛ Bɔvolɛ ne nyia abusuabɔlɛ kpalɛ.—Wulo. 8:35-39.\n21 Kɛmɔ yɛzuzu nwo la, anwodozo mɔɔ yɛbanyia ye wɔ Gyihova adehilelɛ mɔɔ di munli anu la ɛmba mgbane; ɔwɔ kɛ yɛbɔ nwolɛ mɔdenle. Zɔhane ati, dua nzɛlɛlɛ zo fa ɛ nwo to Gyihova anwo zo wɔ adenle biala anu. Dwenledwenle kɛzi Gyihova manle ye ɛhulolɛdeɛ yɛle ɛkɛ wɔ tete ne nee mɔɔ ɔbayɛ ye kenlebie la anwo. Dua wɔ ɛzonlenlɛ zo fa ɛ nwo to Gyihova anwo zo dahuu. Nɔhalɛ, Gyihova ngakyelɛ ne mɔ wɔ ɛkɛ dahuu. Saa ɛdi zo a ɛbanyia ngoane mɔɔ ɛnlɛ awieleɛ!


2 Pita 1 | Yintanɛte Zo Baebolo | Ewiade Fofolɛ Ngilebɛbo\nPita Mɔɔ Tɔ Zo Nwiɔ 1:1-21\nBɛmaa bɛ ɛvɛlɛlɛ ne ɛli munli (2-15)\nSubane mɔɔ bɛva bɛboka diedi nwo (5-9)\nBɛmaa ngapezo edwɛkɛ ne ɛzi pi kpalɛ (16-21)\n1 Saemɔn Pita, Gyisɛse Kelaese akɛlɛ nee ɛzoanvolɛ, ɛlɛkɛlɛ ahɔmaa bɛdabɛ mɔɔ ɔlua yɛ Nyamenle nee yɛ Ngoanedievolɛ Gyisɛse Kelaese tenleneyɛlɛ ti bɛnyia diedi mɔɔ sonle bolɛ kɛ yɛ ɛdeɛ ne* la: 2 Ɛlolɛ kpole nee anzodwolɛ molozo ɛlua Nyamenle nee yɛ Awulae Gyisɛse anwo nɔhalɛ ndelebɛbo zo ɛha bɛ,+ 3 ɔluakɛ Nyamenle ɛlua ye tumi ne azo yemaa yɛnyia debie biala mɔɔ yɛhyia* na yɛava nyamenlezonlenlɛ kpalɛ yɛabɔ yɛ ɛbɛla, ɔlua Ahenle mɔɔ luale ye anyunlunyia nee ɛbɛla kpalɛ zo vɛlɛle yɛ+ la anwo nɔhalɛ ndelebɛbo zo. 4 Yelua ɛhye mɔ azo yemaa yɛ ɛwɔkɛ mgbole mɔɔ sonle bolɛ,*+ na mekɛ mɔɔ bɛnriandi bɛvi ewiade ɛkpɔlɔlɛ mɔɔ atiakunluwɔzo ɛtane* fa ba la anwo la, bɛalua ɛhye mɔ azo bɛanyia Nyamenle subane ne mɔ bie.+ 5 Ɛhye ati, bɛbɔ mɔdenle biala+ bɛva ɛbɛla kpalɛ bɛboka bɛ diedi ne anwo,+ na bɛva ndelebɛbo bɛboka bɛ ɛbɛla kpalɛ nwo,+ 6 bɛva bɛnwozohomonlɛ bɛboka bɛ ndelebɛbo nwo,+ bɛva kpundiigyinlanlɛ bɛboka bɛnwozohomonlɛ nwo, bɛva nyamenlezonlenlɛ kpalɛ bɛboka bɛ kpundiigyinlanlɛ nwo,+ 7 bɛva mediema ɛlɔlɛ bɛboka bɛ nyamenlezonlenlɛ kpalɛ nwo, na bɛva menli nwo ɛlɔlɛ bɛboka bɛ mediema ɛlɔlɛ nwo.+ 8 Na saa ɛhye mɔ amuala wɔ bɛ nu na bɛnyia ye molozo a, ɔnrɛmaa bɛnrɛdɛnla ɛkɛ ne mgbane anzɛɛ bɛnrɛyɛ menli mɔɔ ɛnzo ma*+ la wɔ yɛ Awulae Gyisɛse Kelaese anwo nɔhalɛ ndelebɛbo nu. 9 Na awie biala mɔɔ ɛhye mɔ ɛnle ye nu la anye ɛzi, ɔngola ɔnnwu wienyi ne,*+ na ɔ rɛle ɛvi kɛ bɛde ɔ nwo bɛvi ye ɛtane mɔɔ ɔyɛle ye dɛba ne la anwo.+ 10 Yemɔti, mediema, bɛbɔ mɔdenle biala bɛmaa bɛ ɛvɛlɛlɛ+ nee bɛ ɛkpalɛ ne ɛli munli, na saa bɛkɔ zo bɛyɛ ye zɔhane a, bɛnrɛdɔ aze ɛlɛ.+ 11 Nɔhalɛ nu, ɛhye a bamaa bɛanyia adenle* bɛahɔ yɛ Awulae nee yɛ Ngoanedievolɛ Gyisɛse Kelaese+ dahuu Belemgbunlililɛ ne anu a.+ 12 Zɔhane ati meyɛ me adwenle kɛ dahuu mebahakyehakye bɛ ninyɛne ɛhye mɔ, noko bɛze ninyɛne ɛhye mɔ yɛɛ bɛgyi nɔhalɛ ne mɔɔ wɔ bɛ nu la anu kpundii. 13 Noko mekɛ ala mɔɔ mewɔ ɛdanlɛsua* ɛhye anu la,+ menwu kɛ ɔle kpalɛ kɛ mekakyehakye bɛ,+ 14 na meze kɛ ɔnrɛhyɛ bɛbaye me ɛdanlɛsua ne kɛ mɔɔ yɛ Awulae Gyisɛse Kelaese noko lale ye ali hilele me la.+ 15 Mebabɔ mɔdenle mekɛ biala amaa saa mekɔ a, bɛdabɛ mumua ne bɛahola bɛahakye* ninyɛne ɛhye mɔ. 16 Tɛ adalɛ edwɛkɛ mɔɔ bɛhyehyɛ la azo a yɛluale yɛmaanle bɛnwunle yɛ Awulae Gyisɛse Kelaese tumi ne nee ye ɛralɛ ne a, emomu yɛdayɛ mumua ne yɛvale yɛ nye yɛnwunle ye anyunlunyia ne.+ 17 Na ɔnyianle enililɛ nee anyunlunyia ɔvile Nyamenle Selɛ ne ɛkɛ wɔ mekɛ mɔɔ anyunlunyia bedevinli ne hanle edwɛkɛ zɛhae hilele ye la: “Ɛhye a le me Ra mɔɔ mekulo ye, na melie ye medo nu a.”+ 18 Edwɛkɛ ɛhye a yɛdele yɛvile anwuma wɔ mekɛ mɔɔ ɛnee yɛ nee ye wɔ boka nwuanzanwuanza ne azo la. 19 Yemɔti bɛzi ngapezo edwɛkɛ ne pi kpalɛ bɛmaa yɛ, na ɔle kpalɛ kɛ bɛmaa bɛ nye ɛhɔ nwo kɛ kɛnlaneɛ+ mɔɔ ɛlɛta wɔ awozinli nu (kɔkpula kɛ aleɛ kɛhye na alehyenlɛ ɛwɔlɔra ne+ kɛvinde) wɔ bɛ ahonle nu la. 20 Mɔɔ limoa la, bɛze kɛ Ngɛlɛlera ne anu ngapezo biala ɛnvi sonla adwenle nu. 21 Ɔluakɛ ngapezo anlua sonla ɛhulolɛ zo amba ɛlɛ,+ emomu sunsum nwuanzanwuanza ne a hanle* menli maanle bɛhanle mɔɔ vi Nyamenle ɛkɛ ne la a.+\n^ Anzɛɛ “diedi mɔɔ bɛnyia adenle bɛ nee yɛ lɛ.”\n^ Anzɛɛ “ɛva debie biala ɛmaa yɛ mgbane.”\n^ Anzɛɛ “yeva yemaa yɛ mgbane.”\n^ Anzɛɛ “ɛhulolɛ ɛtane.”\n^ Anzɛɛ “menli mɔɔ nvasoɛ ɛnle bɛ nwo zo.”\n^ Anzɛɛ ɔkola ɔkile, “ɔlɛ ɛnyelɛ mɔɔ ɛnnwu debie kpalɛ.”\n^ Anzɛɛ “bɛava anyunlunyia kpole.”\n^ Ɛhye kile, ye sonlabaka ne.\n^ Anzɛɛ “bɛaha.”\n^ Giliki aneɛ nu, “wolole.”


Edwɛne 50—Me Nwo Zo Ɛyilalɛ Asɔneyɛlɛ | Kilisiene Edwɛne\nKENGA YE WƆ Abkhaz Acholi Afrikaans Akha Albanian Altai Alur America Mumule Aneɛ Amharic Amis Arabic Argentina Mumule Aneɛ Armenian Attié Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivia Mumule Aneɛ Boulou Brazil Mumule Aneɛ Britain Mumule Aneɛ Bulgarian Cambodian Catalan Cebuano Changana (Mozambique) Chichewa Chile Mumule Aneɛ Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Croatian Cuba Mumule Aneɛ Czech Damara Dangme Danish Douala Drehu Dutch Ecuador Mumule Aneɛ Edo Efik Emberá (Catío) English Esan Estonian Ewe Ewondo Fang Faroese Fijian Finnish Finnish Mumule Aneɛ Fon French Ga Galician Garifuna Georgian German German Mumule Aneɛ Ghomálá’ Giliki Gitonga Gokana Guarani Gun Haitian Creole Hausa Hawaiian Hawai’i Pidgin Herero Hibulu Hiligaynon Hindi Hiri Motu Hmong (White) Hungarian Hunsrik Iban Ibanag Ibinda Icelandic Igbo Iloko India Mumule Aneɛ Indonesia Mumule Aneɛ Indonesian Irish Isoko Italian Italy Mumule Aneɛ Ivorian Mumule Aneɛ Jamaican Creole Japanese Javanese Kabardin-Cherkess Kabiye Kabuverdianu Kachin Kamba Karen (S'gaw) Kazakh Kazakh (Arabic) Kekchi Khana Kikaonde Kikongo Kikuyu Kiluba Kimbundu Kinande Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Macushi Makaa Malagasy Malay Malayalam Maltese Mam Mambwe-Lungu Mano Mapudungun Marshallese Mauritian Creole Maya Mazatec (Huautla) Mbunda Medumba Melanesia Mumule Aneɛ Mexico Mumule Aneɛ Min Nan (Taiwan) Mingrelian Miskito Mixe (North Central) Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Nepali Ngabere Ngangela Ngiemboon Nias Norwegian Nsenga (Mozambique) Nsenga (Zambia) Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Paraguay Mumule Aneɛ Pennsylvania German Persian Pidgin (West Africa) Polish Polish Mumule Aneɛ Pomeranian Ponapean Portuguese (Brazil) Portuguese (European) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Romany (Bulgaria) Romany (Eastern Slovakia) Romany (Germany) Romany (Lovari, Hungary) Romany (Macedonia) Romany (Macedonia) Cyrillic Romany (Romania) Romany (Southern Greece) Ronga Runyankore Russia Mumule Aneɛ Russian Rutoro Saint Lucian Creole Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Sunda Swahili Swahili (Congo) Swedish Tagalog Tahitian Talian Tamil Tarahumara (Central) Tarascan Tatar Telugu Tetun Dili Tewe Thai Thai Mumule Aneɛ Ticuna Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Tuvinian Twi Tzeltal Tzotzil Udmurt Ukrainian Umbundu Urdu Urhobo Uruund Uzbek Valencian Venda Venezuela Mumule Aneɛ Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yemba Yoruba Zapotec (Isthmus) Zulu zambia Mumule Aneɛ\nMe Nwo Zo Ɛyilalɛ Asɔneyɛlɛ\n1. Me-ba-va me a-ho-nle\nMea-hu-lo nɔ-ha-lɛ ne.\nMe ne ba-do e-dwɛ-ne\nA-ye-yɛ me Nya-me-nle.\n2. Fa me gya-kɛ nee me sa;\nMaa bɛ-li wɔ mɛ-la zo.\nMe-ba-va me a-nwo-nyia\nMea-yɛ mɔɔ sɔ ɛ nye la.\n3. Me ngoa-ne le wɔ ɛ-deɛ.\nMe-ba-va mea-zo-nle wɔ.\nMe-ba-vi a-ho-nle nu\nMea-yɛ mɔɔ ɛ-ku-lo la.\n(Eza nea Edw. 40:8; Dwɔn 8:29; 2 Kɔl. 10:5.)\nFa nwa awie Fa nwa awie Me Nwo Zo Ɛyilalɛ Asɔneyɛlɛ\nMe Nwo Zo Ɛyilalɛ Asɔneyɛlɛ (Edwɛne 50)\nsjj edwɛne 50


Gyisɛse Yele Ɔ Nwo Hilele Ye Ɛdoavolɛma Ne | Baebolo Nu Edwɛkɛ\nMEKƐ mɔɔ Pita nee Dwɔn vile nla ne mɔɔ ɛnee Gyisɛse la nuhua la azo la, ɔhale Mɛle angomekye wɔ ɛkɛ ne. Ɔbɔle ɔ bo kɛ ɔsu. Akee ɔhanle ɔ nwo aze ɔnleanle nla ne anu, kɛmɔ yɛnwunle ye wɔ nvoninli ko ne anu la. Ɔnwunle anwumabɔvolɛma nwiɔ wɔ ɛkɛ ne! Bɛbizale ye kɛ: ‘Duzu ati a ɛlɛsu a?’\nMɛle buale kɛ: ‘Bɛrava me Awulae bɛhɔ, na mennwu ɛleka mɔɔ bɛhɔdo ye a.’ Akee Mɛle hakyile ɔ nwo na ɔnwunle nrenya bie. Nrenya ne bizale ye kɛ: ‘Nwane a ɛkpondɛ ye a?’\nƐnee Mɛle dwenle kɛ nrenya ne a le ahenle mɔɔ nea tola ne azo la, na bie a yemɔ a yeye Gyisɛse funli ne a. Yemɔti ɔzele ye kɛ: ‘Saa ɛdawɔ yɛɛ ɛrayele ye ɛhɔle a, ka na kile me ɛleka mɔɔ ɛhɔdole ye la.’ Noko, ɛnee nrenya ɛhye a le Gyisɛse. Yeva sonlabaka fofolɛ mɔɔ Mɛle ɛnnwu ye la. Noko mekɛ mɔɔ ɔbɔle ye duma ɔvɛlɛle ye la, Mɛle nwunle ye kɛ Gyisɛse ɔ. Ɔnriandile na ɔhɔhanle ɔhilele ɛdoavolɛma ne kɛ: ‘Menwu Awulae!’\nMɔɔ aleɛ ne hɔle ɔ nyunlu ekyii wɔ kenle ne anu, mɔɔ ɛnee ɛdoavolɛma nwiɔ bie ɛlɛkɔ namule ne mɔɔ bɛfɛlɛ ye Ɛmeeyɛse azo la, nrenya bie rabokale bɛ nwo. Ɛnee nyane kpole ɛha ɛdoavolɛma ne ɔluakɛ bɛhu Gyisɛse la ati. Noko wɔ mekɛ mɔɔ bɛlɛkɔ la, nrenya ne hilehilele bɛ ninyɛne dɔɔnwo vile Baebolo ne anu mɔɔ manle bɛ rɛle kyekyele a. Awieleɛ kolaa, mɔɔ bɛdɛnlanle aze kɛ bɛdi debie la, ɛdoavolɛma ne nwunle nrenya ɛhye kɛ Gyisɛse ɔ. Akee Gyisɛse minliminlinle, na ɛdoavolɛma nwiɔ ɛhye yɛle ye ndɛndɛ ziale hɔle Gyɛlusalɛm kɛ bɛkaha ɔ nwo edwɛkɛ bɛahile ɛzoanvolɛma ne.\nMɔɔ zɔhane deɛ ne ɛlɛkɔ zolɛ la, Gyisɛse eza yele ɔ nwo hilele Pita. Mɔɔ menli mɔɔ ɛha la dele ɛhye la bɛ nye liele. Akee ɛdoavolɛma nwiɔ ɛhye hɔle Gyɛlusalɛm na bɛhɔnwunle ɛzoanvolɛma ne. Bɛdabɛ noko bɛhanle kɛzi Gyisɛse yele ɔ nwo hilele bɛ wɔ adenle ne azo la bɛhilele bɛ. Na mekɛ mɔɔ bɛ nloa wɔ zo bɛlɛka ɛhye anwo edwɛkɛ la, ɛze debie ɛzulolɛ ko mɔɔ ɔzile a?\nNea nvoninli ne. Gyisɛse vindele sua ne anu ɛkɛ ne, wɔ mekɛ mɔɔ ɛnee bɛdo anlenkɛ ne anu bɔbɔ la. Nea kɛzi ɛdoavolɛma ne anye ɛlie a! Asoo kenle zɔhane ɛnrɛyɛ anyelielɛ? Badwu mekɛ ɛhye anu asoo ɛbahola wɔadia fane dodo mɔɔ Gyisɛse ɛye ɔ nwo ali ɛhile ye ɛdoavolɛma ne la? Wɔdia fane nnu ɔ?\nƐnee ɛzoanvolɛ Tɔmase ɛnle ɛkɛ ne a Gyisɛse yele ɔ nwo hilele bɛ a. Yemɔti ɛdoavolɛma ne hanle hilele ye kɛ: ‘Yɛnwu Awulae!’ Noko Tɔmase hanle kɛ kyesɛ ɔnwu Gyisɛse kolaa na yealie yeali. Ye kenle mɔtwɛ anzi ɛdoavolɛma ne yiale nuhua bieko wɔ sua mɔɔ bɛdo nuhua la anu, na mekɛ ɛhye anu ɛnee Tɔmase boka bɛ nwo. Arɛlevilɛ nu ala, Gyisɛse vindele sua ne anu ɛkɛ ne. Na akee Tɔmase liele lile.\nDwɔn 20:11-29; Luku 24:13-43.


Mekɛ Boni A Bɛhɛlɛle Gyisɛse Anwo Edwɛkɛ Ne A? | Baebolo Kpuya\nKENGA YE WƆ Afrikaans Albanian Amharic Arabic Armenian Assamese Azerbaijani Azerbaijani (Cyrillic) Bislama Bulgarian Catalan Cebuano Chavacano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Giliki Gun Haitian Creole Hausa Hibulu Hiligaynon Hungarian Icelandic Igbo Iloko Indonesian Isoko Italian Japanese Kabiye Kachin Kamba Kekchi Kikongo Kiluba Kinyarwanda Kirghiz Kiribati Kirundi Korean Latvian Lingala Lithuanian Luganda Luo Luvale Macedonian Malagasy Malay Malayalam Maltese Myanmar Norwegian Nzema Ossetian Papiamento (Aruba) Papiamento (Curaçao) Persian Polish Portuguese (Brazil) Portuguese (European) Punjabi (Shahmukhi) Quechua (Cuzco) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sinhala Slovak Slovenian Spanish Sunda Swahili Swedish Tagalog Tamil Tatar Telugu Thai Tiv Tsonga Turkish Turkmen Twi Ukrainian Umbundu Urdu Vietnamese Waray-Waray Xhosa Yoruba Zulu\nƐzoanvolɛ Dwɔn hanle Gyisɛse ɛbɛlabɔlɛ nu ninyɛne mɔɔ ɔhɛlɛle la anwo edwɛkɛ kɛ: “Ahenle mɔɔ nwunle ye la a ɛlɛdi daselɛ ɛhye a, na ye daselɛ ne le nɔhalɛ yɛɛ ɔze kɛ mɔɔ yeha la le nɔhalɛ, amaa bɛdabɛ noko bɛalie bɛali.”—Dwɔn 19:35.\nDebie ko mɔɔ maa yɛdie Edwɛkpa ne mɔɔ Mateyu, Maake, Luku, nee Dwɔn hɛlɛle la yɛdi la a le kɛ bɛhɛlɛle ye wɔ mekɛ mɔɔ menli dɔɔnwo mɔɔ nwunle ninyɛne ɛhye mɔ mɔɔ bɛhanle nwolɛ edwɛkɛ la ɛnee de aze la. Bie mɔ kile kɛ bɛhɛlɛle Mateyu Edwɛkpa ne wɔ Kelaese ewule nzi ɛvolɛ mɔtwɛ ne azo, kɛyɛ 41 Y.M. Mbɔlɔba dɔɔnwo kile kɛ nzinlii a bɛhɛlɛle a, noko menli dɔɔnwo die to nu kɛ bɛhɛlɛle Kilisiene Giliki Ngɛlɛlera ne anu mbuluku ne amuala wɔ ɛvoya ne mɔɔ limoa Y.M. la anu.\nMenli mɔɔ nwunle Gyisɛse wɔ mekɛ mɔɔ ɔwɔ azɛlɛ ye azo, bɛnwunle ye ewule nu nee ye ewudwazo ne la, bahola ali mɔɔ wɔ Edwɛkpa ne anu la anwo daselɛ. Saa debie bie mɔɔ ɛnle nɔhalɛ la wɔ nu a, anrɛɛ bɛbahola bɛaha ye ndɛndɛ. Benleravolɛ Frederick F. Bruce ka kɛ: “Edwɛkɛ titili ko mɔɔ wɔ ɛzoanvolɛma ne mɔlebɛbo edwɛkɛhanlɛ ne anu la a le anwodozo mɔɔ bɛfa bɛtendɛ bɛkile tievolɛma mɔɔ ze ɛhye mɔ la; bɛanga ala kɛ, ‘Yɛdi ninyɛne ɛhye mɔ anwo daselɛ,’ eza bɛhanle kɛ, ‘Kɛ mɔɔ bɛdabɛ mumua ne bɛze la’ (Gyima ne 2:22).”\nFa nwa awie Fa nwa awie Mekɛ Boni A Bɛhɛlɛle Gyisɛse Anwo Edwɛkɛ Ne A?\nijwbq edwɛkɛ 13


Dwɔhyua Nee Gyɛleko Bane Ne | Baebolo Nu Edwɛkɛ\nDUZU a ɛlɛmaa Gyɛleko bane ne ade agua a? Ɔle kɛ asɛɛ bɛdo bɔmbo kpole bie bɛzi nu. Noko zɔhane mekɛ ne ɛnee bɔmbo ɛnle ɛkɛ ne; ɛnee bɛnlɛ etu bɔbɔ. Gyihova nwanwane gyima bieko ɛne! Maa yɛzukoa kɛzi ɔzile la anwo edwɛkɛ.\nTie mɔɔ Gyihova hanle hilele Dwɔhyua la: ‘Ɛ nee wɔ ɛlɔnema ne mɔ ɛdia kilikili ɛbɔ suakpole ne anwo mgbɔlɛka. Bɛbɔ nwolɛ mgbɔlɛka kenle nsia, kenle ko biala ko. Bɛzoa ngyekyeleɛ ɛlɛka ne bɛboka bɛ nwo. Ɔwɔ kɛ ɛsɔfo nsuu di bɛ nyunlu na bɛbɔ bɛ aweɛne ne mɔ.\n‘Kenle ne mɔɔ tɔ zolɛ nsuu la, ɔwɔ kɛ bɛtia kilikili bɛbɔ suakpole ne anwo mgbɔlɛka fane nsuu. Akee bɛbɔ bɛ aweɛne ne mɔ tendenle ko na awie biala ɛdea nu kpole kpalɛ. Na bane ne bade agua aze gɔɔ!’\nDwɔhyua nee ye ɛlɔnema ne yɛle kɛmɔ Gyihova zele bɛ la. Mekɛ mɔɔ bɛlɛtia kilikili la, ɛnee bɛyɛ ngongoonwu. Awie biala amkpo ɛdahonlɛ. Mɔɔ ɛte ala a le aweɛne ne nee bɛ gyakɛ abo kilikili ne. Ɔbayɛ kɛ ɛnee ɛzulolɛ ɛha Nyamenle menli ne agbɔvolɛ ne mɔ mɔɔ wɔ Gyɛleko la. Ɛnwu nyɛma kɔkɔlɛ ne mɔɔ ɔhenda nvɛnzɛlɛ ne anu la? Nwane nvɛnzɛlɛ ɔ? Ɛhɛe, Releehabe ɛyɛ mɔɔ busiama nwiɔ ne hanle hilele ye kɛ ɔyɛ la. Ɔ nee ye abusua ne amuala wɔ sua ne anu bɛlɛnea mɔɔ ɛlɛkɔ zo la.\nAwieleɛ kolaa ne, kenle nsuu ne azo, mekɛ mɔɔ bɛdia kilikili bɛbɔ suakpole ne anwo mgbɔlɛka fane nsuu bɛwie la, bɛwule aweɛne ne anu, ɛlɔnema ne deanle nuhua, na bane ne dele guale aze. Akee Dwɔhyua zele kɛ: ‘Bɛzɛkye suakpole ne na bɛhu awie biala mɔɔ wɔ zo la. Bɛyela debie biala. Dwɛtɛ fufule, ezukoa nvutuke, kɔbele, nee bulalɛ ala a bɛgyakyi a, na bɛva bɛhɔgua Gyihova gya ne anu wɔ ɛdanlɛ sua ne anu.’\nDwɔhyua zele busiama nwiɔ ne kɛ: ‘Bɛhɔ Releehabe sua nu, bɛhɔva ye nee ye mbusua ne bɛvinde.’ Bɛliele Releehabe nee ye abusua ne ngoane, kɛmɔ busiama ne bɔle ye ɛwɔkɛ la.


2 Edwɛkɛsisilɛ 2 | Yintanɛte Zo Baebolo | Ewiade Fofolɛ Ngilebɛbo\nEdwɛkɛsisilɛ Mɔɔ Tɔ Zo Nwiɔ 2:1-18\nBɛboɔboale bɛ nwo kɛ bɛsi ɛzonlenlɛsua ne (1-18)\n2 Akee Sɔlɔmɔn hanle kɛ bɛzi sua bɛmaa Gyihova duma ne+ na bɛzi sua* bɛmaa ye belemgbunlililɛ ne.+ 2 Sɔlɔmɔn yele gyimayɛvoma* 70,000, menli 80,000 mɔɔ bɛaze awolɛ wɔ awoka ne mɔ azo,+ yɛɛ menli 3,600 mɔɔ bɛanlea bɛ nwo zo la.+ 3 Eza Sɔlɔmɔn dole Taya Belemgbunli Haelam nrɛlaleɛ+ kɛ: “Kɛ mɔɔ ɛmaanle me papa Devidi sida mbaka ɛmaanle ɔzile sua* ɔdɛnlanle nu la, yɛ bie maa medame noko.+ 4 Kɛkala, mesi sua meamaa Gyihova me Nyamenle ne duma, meade nwolɛ meamaa ye, meayela ayilevuanlɛ+ wɔ ɔ nyunlu, na eza meava paano ne mɔɔ bɛgua ye ekpunli ekpunli* la meamaa ye,+ yɛɛ ɛyelalɛ afɔlebɔdeɛ ne mɔ, nwonlomɔ nee nɔsolɛ,+ wɔ Ɛnwomenlelielɛ kenle,+ siane fofolɛ+ yɛɛ yɛ Nyamenle Gyihova ɛvoyialilɛ mekɛ ne mɔ anu.+ Ɔle mɛla mɔɔ Yizilayɛma bɛali zolɛ dahuu a. 5 Sua ne mɔɔ mesi la bayɛ kpole, ɔluakɛ yɛ Nyamenle ne le bedevinli tɛla nyamenle gyɛne biala. 6 Na nwane a kɛhola kɛzi sua kɛmaa ye a? Ɔluakɛ ɔnzo anwuma nee anwuma anwuma nehane,+ ɔti mame bɔbɔ a le nwane mɔɔ ɔwɔ kɛ mesi sua memaa ye a? Mɔɔ mebahola meayɛ la a le kɛ mebazi ɛleka mɔɔ mebakpu afɔlebɔdeɛ meamaa ye la. 7 Ɔti fa dwinvolɛ mɔɔ ɛbe wɔ kɛzi bɛfa nvutuke, dwɛtɛ fufule, kɔbele,+ bulalɛ, boane enrinli buluwu nee kɔkɔlɛ afonla, ebo nee nyɛma buluwu bɛdi adwinli na eza ɔze kɛzi bɛse ninyɛne la bɛlɛ me. Ɔ nee me dwinvolɛma mɔɔ bɛbe mɔɔ me papa Devidi kpale bɛ la bɛayɛ gyima wɔ Dwuda nee Gyɛlusalɛm.+ 8 Na maa bɛva sida, dwunipa+ nee alegum mbaka+ bɛvi Lɛbanɔn bɛrɛlɛ me, ɔluakɛ meze ye wienyi kɛ wɔ sonvolɛma ɛbe wɔ Lɛbanɔn mbaka ɛpɛlɛ nu.+ Me sonvolɛma nee wɔ sonvolɛma babɔ nu ayɛ gyima+ 9 na bɛakpondɛ mbaka dɔɔnwo kpalɛ bɛamaa me, ɔluakɛ sua ne mɔɔ mesi la bayɛ kpole kpalɛ. 10 Na nea! Mebamaa wɔ sonvolɛma ne mɔɔ bapɛ mbaka ne la aleɛ:+ hwitii kɔɔ* 20,000, baale kɔɔ 20,000, nwanye baate* 20,000 yɛɛ nwole baate 20,000.” 11 Ɛhye ati Taya Belemgbunli Haelam hɛlɛle kɛlata ɛhye hɔmaanle Sɔlɔmɔn kɛ: “Kɛmɔ Gyihova kulo ye menli ne la ati, yezie wɔ bɛ belemgbunli.” 12 Akee Haelam hanle kɛ: “Ayɛlɛyelɛ ɛha Gyihova, Yizilayɛ Nyamenle ne mɔɔ bɔle anwuma nee aze* la, ɔluakɛ yemaa Belemgbunli Devidi ralɛ nrenyia mɔɔ ze nrɛlɛbɛ,+ ɔ nye gyi ɔ ti anwo na ɔlɛ ndelebɛbo,+ mɔɔ ɔbazi sua yeamaa Gyihova na yeazi bie yeamaa ye belemgbunlililɛ ne la. 13 Ɔti melɛsoa Haelam-ebae, dwinvolɛ mɔɔ ɛbe na ɔze gyima kpalɛ,+ 14 mɔɔ ye mame le Danenli na ye papa vi Taya la; yebe wɔ nvutuke, dwɛtɛ fufule, bulalɛ, awolɛ, mbaka, boane enrinli buluwu nee kɔkɔlɛ afonla, nyɛma buluwu, ɛdanlɛ kpalɛ yɛɛ ebo+ mɔɔ bɛfa bɛdi gyima la ɛyɛlɛ nu. Ɔkola ɔse debie biala na ɔdi adwinli biala mɔɔ ɛbaha kɛ ɔli la.+ Ɔ nee wɔ dwinvolɛma mɔɔ bɛbe nee me menle Devidi mɔɔ le wɔ papa la dwinvolɛma mɔɔ bɛbe la bayɛ gyima. 15 Ɔti maa me menle ɛva hwiiti, nwole nee nwanye ne mɔ mɔɔ ɔvale ɔbɔle ye sonvolɛma ne ɛwɔkɛ la ɛrɛla.+ 16 Na yɛbapɛ mbaka dodo biala mɔɔ ɛbahyia nwolɛ la yɛavi Lɛbanɔn,+ na yɛbakyekye bɛ avile yɛalua nyevile nye yɛara Dwɔpa;+ na wɔava wɔavi ɛkɛ ne wɔahɔ Gyɛlusalɛm.”+ 17 Akee Sɔlɔmɔn dianle nyɛvolɛ mɔɔ wɔ Yizilayɛ azɛlɛ ne azo la amuala,+ wɔ menli mɔɔ ye papa Devidi dianle bɛ la anzi,+ na ɛnee bɛ dodo le 153,600. 18 Ɔti ɔmaanle bɛ nuhua 70,000 yɛle gyimayɛvoma,* 80,000 zele awolɛ+ wɔ awoka ne mɔ azo yɛɛ 3,600 nleanle menli ne anwo zo maanle bɛyɛle gyima ne.+\n^ Anzɛɛ “menli mɔɔ soa ninyɛne.”\n^ Baate ko le L 22. Nea Mok. B14.\n2 Edwɛkɛsisilɛ 2


Yizikeɛle 47 | Yintanɛte Zo Baebolo | Ewiade Fofolɛ Ngilebɛbo\nAzudenle vi ɛzonlenlɛsua ne anu se (1-12)\nAzule ne yɛ kuma ngyikyingyikyi (2-5)\nBɛyɛle Nyevile Wulera ne anu nzule ne ayile (8-10)\nBɛanyɛ ɛleka mɔɔ le mɛtɛlɛmɛtɛlɛ la ayile (11)\nMbaka mɔɔ bɛbali bɛ nzoleɛ na bɛava bɛ nya bɛayɛ ayile la (12)\nAzɛlɛ ne ɛweɛne ne mɔ (13-23)\n47 Akee ɔvale me ɔziale ɔrale ɛzonlenlɛsua ne adenle ne anwo,+ na ɛkɛ ne menwunle kɛ nzule vi ɛzonlenlɛsua ne anuhɔlɛ ne abo ɛlɛse ahɔ aduduleɛ afoa nu,+ ɔluakɛ ɛzonlenlɛsua ne anye kile aduduleɛ. Ɛnee nzule ne vi ɛzonlenlɛsua ne abo fema zo, wɔ afɔlemokyea ne nyiakɛ afoa nu a ɛlɛse a. 2 Akee ɔvale me ɔluale sɔlɔ anlenkɛ kpole ne+ anu ɔvindele na ɔvale me ɔluale alienwo nehane ɔrale findezo anlenkɛ kpole ne mɔɔ ɔ nye kile aduduleɛ la anwo,+ na menwunle kɛ nzule ɛlɛsenze avi fema zo. 3 Nrenyia ne vale ɛzuzunyɛma lɛle ɔ sa nu hɔle aduduleɛ afoa nu,+ ɔzuzule kubit* 1,000 na ɔmaanle menluale nzule ne anu; na ɛnee nzule ne kuma dwu me gyakɛ taboa ne anwo. 4 Akee ɔzuzule 1,000 bieko na ɔmaanle menluale azule ne anu, na ɛnee ɔli me gyakɛ kpɔkɛ zo. Eza ɔzuzule 1,000 bieko na ɔmaanle menluale nu, na ɛnee azule ne la me bo. 5 Mɔɔ ɔzuzule 1,000 bieko la, ɔyɛle azudenle na meangola meanwudwu meampɛ, ɔluakɛ ɛnee azule ne ɛyɛ kuma mɔɔ kyesɛ bɛweɛ, azudenle mɔɔ bɛngola bɛnwudwu bɛmpɛ a. 6 Ɔbizale me kɛ: “Sonla ra, wɔnwu ɛhye ɔ?” Akee ɔmaanle mendiale na menziale mengɔle azudenle ne anloa. 7 Mɔɔ menziale mengɔle la, menwunle kɛ mbaka dɔɔnwo wɔ azule ne anloa wɔ ye foa ko nee ye foa ko.+ 8 Akee ɔzele me kɛ: “Azule ɛhye se kɔ aduduleɛ maanzinli ne anu na ɔtoa zo ɔkɔ Alaba*+ na ɔkɔgua nyevile ne anu. Saa ɔkɔgua nyevile+ ne anu a, ɔbayɛ nzule mɔɔ wɔ nu la ayile. 9 Anyewɔzo abɔdeɛ* dɔɔnwo bahola adɛnla ɛleka biala mɔɔ azule* ne mɔ baze ahɔ la. Fɛlɛ babu ɛkɛ, ɔluakɛ azule ɛhye baze ɛkɛ. Bɛbayɛ nzule mɔɔ wɔ nyevile ne anu la ayile, na ɛleka biala mɔɔ azudenle ne baze ahɔ la ɛkɛ ne debie biala banyia ngoane. 10 “Fɛlɛkyevoma bagyinla ɔ nloa ɔvi Ɛn-gidae+ too yeahɔdwu Ɛn-ɛgeleeyem, bɛbanyia ɛleka mɔɔ bɛbarɛlɛ bɛ avonle la wɔ ɛkɛ. Fɛlɛ ngakyile dɔɔnwo babu ɛkɛ ne, kɛ Nyevile Kpole ne*+ anu ɛdeɛ ne la. 11 “Ɔbanyia ɛleka mɔɔ mɛtɛlɛmɛtɛlɛ wɔ nee ɛleka mɔɔ azia wɔ, na bɛnrɛyɛ ɛhye mɔ ayile. Ɛleka ɛhye mɔ bayɛ ngyenle ngome.+ 12 “Mbaka ngakyile kɔsɔɔti mɔɔ bɛdi bɛ nzoleɛ* la bafifi azudenle ne foa ko nee foa ko. Bɛ nya ɛnrɛnwoso; yɛɛ bɛ nzoleɛ ɛnrɛpe. Bɛbazo ma fofolɛ siane biala, ɔluakɛ bɛnyia bɛ nzule bɛfi ɛzonlenlɛsua ne anu.+ Bɛbali zolɛ ma ne na bɛava bɛ nya ne bɛayɛ ayile.”+ 13 Mɔɔ Tumivolɛ Awulae Gyihova ɛha la ɛne: “Ɛhye a le azɛlɛ ne mɔɔ bɛbahyɛ bɛamaa Yizilayɛ mbusua 12 ne kɛ bɛ agyapadeɛ la, na Dwosefi banyia nwiɔ.+ 14 Bɛbava bɛayɛ bɛ ɛdeɛ na bɛahyɛ ye pɛpɛɛpɛ.* Menganle ndane kɛ mebava azɛlɛ ɛhye meamaa bɛ nenyia mɔ,+ na kɛkala bɛhyɛ* bɛmaa bɛ kɛ bɛ agyapadeɛ. 15 “Azɛlɛ ne ɛweɛne ne mɔɔ la sɔlɔ afoa nu la ɛne: Ɔvi Nyevile Kpole ne anloa ɔkɔfa Hɛtelɔn+ ɔkɔ Zidade,+ 16 Heemate,+ Bɛlota+ yɛɛ Sabelaem mɔɔ la Damasekɛse azɛlɛ ne nee Heemate azɛlɛ ne avinli, ɔkɔdwu Heezɛ-hatikɔn mɔɔ wɔ Hɔɔlan+ ɛweɛne zo la. 17 Ɔti ɛweɛne ne bala nyevile ne anloa yeahɔdwu Heeza-yinɔn,+ na yeava Damasekɛse ɛweɛne zo yeahɔdwu sɔlɔ, na yeahɔ Heemate+ ɛweɛne zo. Sɔlɔ ɛweɛne ne ɛne. 18 “Aduduleɛ ɛdeɛ ne la Hɔɔlan nee Damasekɛse avinli, na ɔkɔfa Dwɔdan ne anloa ɔdua Geleade+ nee Yizilayɛ azɛlɛ ne avinli. Bɛzuzu bɛvi ɛweɛne ne azo bɛhɔ aduduleɛ nyevile* ne anloa. Aduduleɛ ɛweɛne ne ɛne. 19 “Nyiakɛ ɛweɛne* ne bavi Teemaa ahɔ Mɛlebate-keedɛhye+ nzule ne mɔ anwo, na yeavi Bɔnza*+ ne anwo yeahɔ Nyevile Kpole ne anloa. Nyiakɛ ɛweɛne* ne ɛne. 20 “Nyevile Kpole ne wɔ ye adɔleɛ, ɔvi ɛweɛne ne azo too kɔdwu ɛleka bie mɔɔ ɔ nee Libo-heemate*+ bɛ nye bɔ zolɛ la. Adɔleɛ ɛweɛne ne ɛne.” 21 “Bɛhyɛ azɛlɛ ɛhye bɛva, bɛhyɛ bɛmaa Yizilayɛ mbusua 12 ne. 22 Bɛhyɛ bɛva bɛyɛ bɛ agyapadeɛ na bɛva bie bɛmaa nyɛvolɛ mɔɔ de bɛ avinli na bɛwo mralɛ wɔ mekɛ mɔɔ bɛ nee bɛ de la; na bɛbayɛ kɛ bɛvi Yizilayɛ maanle ne anu la. Bɛ nee bɛ bɛanyia agyapadeɛ wɔ Yizilayɛ mbusua ne mɔ anu. 23 Ɔwɔ kɛ bɛmaa ɛyɛvolɛ ne agyapadeɛ wɔ abusua ne mɔɔ ɔde bɛ azɛlɛ zo la avinli,” Tumivolɛ Awulae Gyihova a se a.\n^ Ɛhye kile kubit ndendenle. Nea Mok. B14.\n^ Anzɛɛ “ɛsɛlɛ zo.”\n^ Hibulu aneɛ nu, “azudenle nwiɔ.”\n^ Hibulu aneɛ nu, “aleɛ.”\n^ Hibulu aneɛ nu, “bɛdɛnla zo, awie ko biala nee ɔ diema.”\n^ Hibulu aneɛ nu, “bɛgua nwolɛ ma.”\n^ Hibulu aneɛ nu, “Nyiakɛ afoa nu wɔ nyiakɛ.”\n^ Ɛhye kile, Yigyibiti Bɔnza.


Felepaema 4 | Yintanɛte Zo Baebolo | Ewiade Fofolɛ Ngilebɛbo\nKɔmaa Felepaema 4:1-23\nKoyɛlɛ, fɛlɛkolilɛ, nzuzulɛ kpalɛ (1-9)\nBɛmmadwenledwenle debie biala anwo (6, 7)\nFelepaema ahyɛlɛdeɛ ne anwo anyezɔlɛ (10-20)\nAhyebizalɛ mɔɔ li awieleɛ (21-23)\n4 Zɔhane ati, me mediema mɔɔ mekulo bɛ na me nwo dɔ bɛ, me anyelielɛ nee me abotile,+ me alɔvolɛ, bɛgyinla kpundii+ kɛ Awulae ɛdoavolɛma. 2 Metu Yiwodea folɛ yɛɛ metu Senteki noko folɛ kɛ bɛnyia adwenle ko ɔlua Awulae ati.+ 3 Ɛhɛe, mesɛlɛ ɛdawɔ noko, me gɔnwo mɔɔ me nee wɔ yɛ gyima mɔɔ ɛdi nɔhalɛ la kɛ ɛboa mraalɛ ɛhye mɔ mɔɔ bɛ nee me ɛyɛ gyima ɛsesebɛ yɛbɔ edwɛkpa ne nolo la nee Kelɛmɛnte yɛɛ me gɔnwo mɔ mɔɔ me nee bɛ yɛ gyima mɔɔ ɛha la amuala na bɛ aluma wɔ ngoane buluku ne anu la.+ 4 Bɛli fɛlɛko wɔ Awulae anu dahuu. Meka ye bieko, Bɛli fɛlɛko!+ 5 Bɛmaa menli kɔsɔɔti ɛnwu kɛ bɛlɛ ndelebɛbo.+ Awulae ɛbikye. 6 Bɛmmadwenledwenle debie biala anwo,+ emomu wɔ debie biala anu bɛlua asɔneyɛlɛ nee modolɛ nee moyɛlɛ zo bɛva bɛ nzɛlɛlɛ bɛdo Nyamenle anyunlu;+ 7 na Nyamenle anzodwolɛ ne+ mɔɔ bo ndelebɛbo muala azo la balua Kelaese Gyisɛse anwo zo abɔ bɛ ahonle nee bɛ adwenle nzuzulɛ* nwo bane.+ 8 Yemɔti mediema, debie biala mɔɔ le nɔhalɛ, debie biala mɔɔ nwolɛ hyia, debie biala mɔɔ le tenlene, debie biala mɔɔ nwolɛ te, debie biala mɔɔ maa bɛnyia ɛlɔlɛ, debie biala mɔɔ bɛka nwolɛ edwɛkɛ kpalɛ, ɛbɛla kpalɛ biala, nee debie biala mɔɔ ayɛlɛyelɛ wɔ nwolɛ la, bɛhɔ zo bɛzuzu* ninyɛne ɛhye mɔ anwo.+ 9 Ninyɛne mɔɔ bɛzukoale na bɛliele bɛdole nu, nee mɔɔ bɛdele na bɛnwunle ye wɔ me nwo la, yemɔ a bɛyɛ a,+ na anzodwolɛ Nyamenle ne nee bɛ badɛnla. 10 Mele Awulae sonvolɛ yemɔti medi fɛlɛko kpole kɛ kɛkala bɛbɔ ɔ bo bɛlɛdwenle me nwo bieko la.+ Ɛnee bɛdwenle me nwo dɛba noko bɛannyia adenle bɛanla ye ali. 11 Tɛ kɛ mewɔ ngyianlɛ nu la ati a melɛka ɛhye a, ɔluakɛ mezukoa kɛ me kunlu kɛdwo me nwo wɔ tɛnlabelɛ biala anu.+ 12 Meze kɛzi bɛdi ehyia+ yɛɛ meze kɛzi bɛnyia bɛmaa ɔbo zo la. Wɔ debie biala nee tɛnlabelɛ biala anu, mezukoa debie mɔɔ menli ekyi bie ala a ze la, saa menyia ye medi o, meannyia ye meanli o, saa melɛ dɔɔnwo o, menlɛ bie o, me kunlu dwo me nwo. 13 Melɛ anwosesebɛ wɔ debie biala anu ɔlua ahenle mɔɔ maa me tumi la ati.+ 14 Noko akee, bɛyɛle deɛ kɛ bɛboale me wɔ me anwongyelelɛ ne anu a. 15 Nɔhalɛ nu, bɛmɛ Felepaema, bɛze noko kɛ mekɛ mɔɔ bɛlimoale bɛdele edwɛkpa ne na menvile bɛ nwo ɛkɛ ne mengɔle Masidonea la, asafo biala amboa me anzɛɛ anlie moalɛ anvi me ɛkɛ ne kɛ bɛ ngome ala;+ 16 ɔluakɛ mekɛ mɔɔ mewɔ Tɛsalonaeka la, bɛnwanle me ninyɛne mɔɔ mehyia nwolɛ la, tɛ kokye ala, emomu fane nwiɔ. 17 Tɛ kɛ asɛɛ mekpondɛ ahyɛlɛdeɛ la ati ɔ, emomu mekpondɛ kɛ bɛyɛ gyima kpalɛ mɔɔ bamaa bɛanyia nvasoɛ dɔɔnwo la. 18 Noko, menyia debie biala mɔɔ mehyia nwolɛ la memaa yebo zo bɔbɔ. Kɛkala mɔɔ me sa ɛha bɛ nwanle ne mɔɔ Ɛpafulodaetɛse+ ɛva ɛrɛlɛ me, afɔlebɔlɛ mɔɔ bɔ evuanlɛ,+ ɔsɔ ɛnyelɛ, na Nyamenle die to nu la, mengyia debie biala bieko. 19 Bɛdabɛ noko, me Nyamenle ne mɔɔ ye anyunlunyia ne le kpole la balua Kelaese Gyisɛse anwo zo amaa bɛ sa aha debie biala mɔɔ bɛhyia nwo la.+ 20 Akee anyunlunyia ɛha yɛ Nyamenle nee yɛ Ze ne dahuu. Amen. 21 Mebiza nwuanzanwuanzanli biala mɔɔ wɔ Kelaese Gyisɛse anu la. Mediema mɔɔ nee me wɔ ɛke la biza bɛ. 22 Nwuanzanwuanzama ne mɔ amuala biza bɛ, titili Siza sua nu amra.+ 23 Awulae Gyisɛse Kelaese ɛlolɛ kpole ne ɛha sunsum ne mɔɔ bɛda ye ali la.\n^ Giliki aneɛ nu, “adwenle tumi.”


Sunsum Evinli Ne Mɔ Bɔ Adalɛ Ka Kɛ Mɔwuamra De Aze\nMɔwuamra Sunsum—Asoo Bɛkola Bɛboa Wɔ Anzɛɛ Bɛgyegye Wɔ? Asoo Amgba Bɛwɔ Ɛkɛ?\nKENGA YE WƆ Abbey Afrikaans America Mumule Aneɛ Amharic Arabic Argentina Mumule Aneɛ Armenian Attié Bambara Baoule Bété Cebuano Chichewa Chitonga Chitonga (Malawi) Chitumbuka Chopi Chuabo Chuukese Cibemba Costa Rica Mumule Aneɛ Croatian Czech Drehu Dutch Ecuador Mumule Aneɛ Efik English Estonian Fijian Finnish French Ga German Giliki Gitonga Greenlandic Guatemala Mumule Aneɛ Guna Hiligaynon Hmong (White) Hungarian Icelandic Iloko Indonesian Isoko Italian Japan Mumule Aneɛ Japanese Kalanga (Botswana) Kikaonde Kiluba Kinyarwanda Korean Kurdish Kurmanji (Caucasus) Kwangali Kwanyama Laotian Lhukonzo Lingala Luganda Lunda Luo Luvale Macedonian Macua Mahorian (Roman) Malagasy Malay Maori Mapudungun Maya Mexico Mumule Aneɛ Miskito Moore Nahuatl (Northern Puebla) Navajo Ndebele (Zimbabwe) Niuean Norwegian Nzema Oromo Panama Mumule Aneɛ Papiamento (Curaçao) Persian Peru Mumule Aneɛ Polish Portuguese (Brazil) Portuguese (European) Quechua (Bolivia) Rarotongan Romanian Russia Mumule Aneɛ Russian Samoan Saramaccan Senoufo (Cebaara) Serbian (Cyrillic) Serbian (Roman) Setswana Shona Sidama Spain Mumule Aneɛ Spanish Swahili Swedish Tagalog Tahitian Tajiki Tetun Dili Thai Tigrinya Tiv Tongan Tshiluba Tsonga Turkish Turkmen Tuvaluan Twi Urhobo Uruund Uzbek Venda Vietnamese Wayuunaiki Wolaita Xhosa Yacouba Yoruba Zulu\nBaebolo ne ka kɛ Seetan “ɛbɛlɛbɛla ewiade amra amuala.” (Yekile 12:9) Seetan nee ye sunsum evinli ne mɔ ɛngulo kɛ yɛkɛlie Nyamenle Edwɛkɛ ne yɛkɛli. Bɛbɔ mɔdenle kɛ bɛmaa menli alie ali kɛ mɔwuamra wɔ ngoane nu wɔ sunsum ewiade bie anu. Maa yɛnlea ndenle mɔɔ bɛfa zo bɛyɛ ɛhye la.\nMenli, nane, fɛlɛ nee nloma—kɔsɔɔti le ɛkɛla\nƐzonlenlɛ dɔɔnwo kilehile kɛ sonla biala lɛ ɛkɛla bie mɔɔ kɔ sunsum nu ɛleka ne wɔ sonlabaka ne ewule nzi a. Bɛka kɛ sonlabaka ne wu na ɛkɛla ne yemɔ ɔnwu. Eza bɛka kɛ, ɛkɛla ne le damɛnlangoate, ɔnwu ɛlɛ.\nNoko Nyamenle Edwɛkɛ ne ɛngilehile zɔ. Ɔkile kɛ, ɛkɛla ne a le sonla mumua ne na ɔnle debie mɔɔ wɔ sonla nu a. Kɛ neazo la, Baebolo ne ka kɛzi bɛbɔle Adam la anwo edwɛkɛ kɛ: “Gyihova Nyamenle vale azɛlɛ nwo ndɛtɛlɛ bɔle sonla, na ɔwule ngoane ɛnwomenle ɔguale ɔ bonyi nu, na sonla ne rayɛle ɛkɛla mɔɔ de aze.” (Mɔlebɛbo 2:7, NW) Yemɔti bɛammaa Adam ɛkɛla; ɛnee ɔle ɛkɛla.\nNane noko le ɛkɛla.—Mɔlebɛbo 1:20, 21, 24, 30, NW.\nKɛmɔ Baebolo ne kile kɛ sonla ne a le “ɛkɛla” ne la ati, ɔnle kɛ ɔsi yɛ nwo kɛ yɛbanwu kɛ ɛkɛla ne kola yɛɛ ɔwu a. Ngɛlɛlera ne ka kɛ:\n‘Awie biala [“ɛkɛla,” NW] mɔɔ kɛyɛ ɛtane la, bawu.’—Yizikeɛle 18:4.\nNa Samesɛn zele kɛ: “Maa me [ɛkɛla] nee Filisitiama ye ɛwu.”—Maanlebuvolɛma 16:30.\n‘Duzu yɛɛ yɛ mɛla ne maa nwolɛ adenle kɛ yɛyɛ wɔ Ɛnwomenlelielɛ Kenle ne a? Ɔmaa adenle kɛ yɛyɛ nyele anzɛɛ yɛli ɛtane? Yɛlie sonla [“ɛkɛla,” NW] ngoane anzɛɛ yɛzɛkye ye?’—Maake 3:4.\nBaebolo ne kile kɛ ɛkɛla ne ɛnle damɛnlangoate\nNgɛlɛlera fofolɛ [wɔ aneɛ mɔɔ bɛlumuale bɛvale bɛhɛlɛle Baebolo ne la anu] noko kile kɛ bɛkola bɛsɛkye ɛkɛla ne (Mɔlebɛbo 17:14), bɛfa konle dadeɛ bɛku ye (Dwɔhyua 10:37), bɛmia ɔ kɔmenzia bɛku ye (Dwobu 7:15), na bɛnoma ye azule bo bɛmaa ɔwu (Dwona 2:5). Yemɔti, ɛkɛla ne wu.\nSaa ɛkenga Baebolo ne amuala a, ɛnrɛnwu ye wɔ ɛleka biala kɛ “ɛkɛla le damɛnlangoate.” Sonla ɛkɛla ɛnle sunsum. Ngilehi lelɛ mɔɔ kile kɛ ɛkɛla le damɛnlangoate la ɛngyi Baebolo ne azo. Ɔle Seetan nee ye sunsum evinli ne mɔ ngilehilelɛ. Gyihova kyi ɛzonlenlɛ nu adalɛ kɔsɔɔti.— Mrɛlɛbulɛ 6:16-19; 1 Temɔte 4:1, 2.\nMenli Mɔɔ Tendɛ Sunsum Evinli Nloa Azo\nSunsum evinli ne mɔ a kakyi bɛ nwo kɛ mɔwuamra sunsum a\nSeetan eza dua menli mɔɔ tendɛ sunsum evinli nloa azo la anwo zo bɛlɛbɛla menli. Menli mɔɔ tendɛ sunsum evinli nloa azo la a le menli mɔɔ kola te edwɛkɛ fi sunsum ewiade ne anu la. Menli dɔɔnwo, mɔɔ menli mɔɔ tendɛ sunsum evinli nloa azo bɔbɔ boka nwo la, die di kɛ menli mɔɔ ɛwu la sunsum a ka edwɛkɛ ɛhye mɔ a. Noko kɛmɔ yɛnwu ye wɔ Baebolo ne anu la, ɛhye ɛngola ɛnzi zɔ.—Nolobɔvo ne 9:5, 6, 10.\nƐnee nwane mɔ a edwɛkɛ ɛhye mɔ vi bɛ a? Sunsum evinli ne mɔ ɔ! Sunsum evinli ne mɔ kola sukoa awie nwu ye wɔ mekɛ mɔɔ ɔde aze la; bɛze kɛzi ahenle ne tendɛ, kɛzi ɔde, mɔɔ ɔyɛle, nee mɔɔ ɔze ye la kɔsɔɔti. Yemɔti ɔnyɛ se ɔmmaa bɛ kɛ bɛkɛzukuezukoa menli mɔɔ ɛwu la.—1 Samoɛle 28:3-19.\nAdenle bieko mɔɔ Seetan fa zo tɛlɛ mɔwuamra anwo edwɛkɛ mɔɔ ɛnle nɔhalɛ nu la a le adalɛ edwɛkɛ. Fane dɔɔnwo ne ala edwɛkɛ ɛhye mɔ ta ye menli adwenle fi nɔhalɛ mɔɔ wɔ Baebolo ne anu la azo.—2 Temɔte 4:4.\nBie mɔ dwenle kɛ bɛnwu menli mɔɔ ɛdwazo ɛvi mɔwuamra anu ɛra la\nEdwɛkɛ dɔɔnwo wɔ Afeleka mɔɔ fane menli mɔɔ ɛwu na akee bɛhɔnwu bɛ kɛ bɛde aze la anwo. Mekɛ dɔɔnwo ne ala ɛleka mɔɔ bɛnwu bɛ la nee ɛleka mɔɔ ɛnee ahenle de la ɛmbikye nwo fee. Noko biza ɛ nwo kɛ: ‘Asoo nrɛlɛbɛ wɔ nu kɛ saa awie lɛ tumi dwazo fi mɔwuamra anu ba a akee ɔbahɔdɛnla ɛleka mɔɔ nee ye abusua ne anu amra nee ɔ gɔnwo mɔ ɛmbikye fee la ɔ?’\nBieko, asoo ɔnrɛhola ɔnrɛra ye kɛ ahenle mɔɔ bɛnwu ye la zɔho ahenle mɔɔ ɛwu la ala ɔ? Kɛ neazo la, Keleseɛnema nwiɔ mɔɔ ɛnee wɔ namule bie anu ɛlɛka edwɛkpa ne la, nwule kɛ nrenya kpanyinli bie ɛli bɛ nzi ɛhyɛ. Mɔɔ bɛbizale ye deɛ mɔɔ ɔti ɔli bɛ nzi zɔhane la, bɛnwunle kɛ ɔdwenle kɛ bɛ nuhua ko le ɔ diema nrenya bie mɔɔ ɛwu dɛbadɛba la. Kpolerazulɛ biala ɛnle nwolɛ kɛ, ɔnle nɔhalɛ kɛ ɔ diema ne ɔ, noko nrenya kpanyinli ne anlie anli kɛ tɛ ɔ diema ne ɔ. Suzu edwɛkɛ mɔɔ nrenya ne baha ahile ɔ gɔnwo mɔ nee ye kpalɛzo amra la anwo nea!\nƐnyelɛzodeɛnwunlɛ, Ɛlalɛ, nee Ɛnelɛ Ngakyile\nSunsum evinli ne mɔ dua ɛlalɛ, ɛnyelɛzodeɛnwunlɛ, nee ɛnelɛ ngakyile zo bɛlɛbɛla menli\nKpolerazulɛ biala ɛnle nwolɛ kɛ wɔde ninyɛne ɛzulolɛ mɔɔ menli nwu ye, te, anzɛɛ ka nwolɛ ɛlalɛ la bie. Ninyɛne zɛhae mɔ ta maa menli mɔɔ nwu bɛ la ahonle tu. Ɛnee Marein, mɔɔ de Afeleka Adɔleɛ la, ta te kɛ ɔ nla mɔɔ ɛha ɛleka bie la ɛlɛfɛlɛ ye nɔɔzo. Saa ɔba ye zɔ a ɛzulolɛ ka Marein, ɔteɛdea nu ɔtunwue menli mɔɔ wɔ aako ne anu la amuala. Awieleɛ kolaa, ɔbɔle ɛlane.\nAsoo nrɛlɛbɛ wɔ nu kɛ saa mɔwuamra amgba de aze a anrɛɛ bɛbanwunlonwunla bɛ alɔvolɛ? Nrɛlɛbɛ ɛnle nu kɛ bɛkɛyɛ zɔ. Sunsum evinli ne mɔ ɛkɛ a edwɛkɛ ɛhye mɔ mɔɔ boda la vi a.\nEdwɛkɛ mɔɔ le kɛ asɛɛ ɔboa menli na ɔkyekye bɛ rɛle la noko ɛ? Kɛ neazo la, Gbassay mɔɔ vi Sierra Leone la anwo dole ye. Ɔ ze mɔɔ ɛha ɛleka bie la yele ɔ nwo hilele ye wɔ ɛlalɛ nu. Ɔzele Gbassay kɛ ɔhɔ baka bie abo ɔhɔde ye nya ne bie, ɔkpoto ye nzule nu na ɔnlo. Ɛnee ɔnle kɛ ɔ nee awie biala tendɛ na yeayɛ ɛhye. Ɔyɛle ye kɛmɔ ɔzele ye la pɛpɛɛpɛ na ɔdele kpɔkɛ.\nRaalɛ bie noko hanle kɛ ɔ hu mɔɔ ɛha ɛleka bie la vindele ye kenle ko nɔɔzo. Ɔhanle kɛ ɛnee ɔ hu ne anwo ɛyɛ fɛ na ɔwula tɛladeɛ kɛnlɛma bie.\nƆle kɛ asɛɛ nrɛlaleɛ nee ɛnyelɛzodeɛnwunlɛ ɛhye mɔ le kpalɛ na bɛboa la. Asoo bɛvi Nyamenle ɛkɛ ɔ? Kyɛkyɛ, bɛnvi ye. Gyihova le “nɔhavo Nyamenle.” (Edwɛndolɛ 31:5) Ɔnrɛdo yɛ agyiba anzɛɛ ɔnrɛbɛlɛbɛla yɛ ɛlɛ. Sunsum evinli ne mɔ ala a yɛ ɛhye a.\nNoko, asoo sunsum evinli mɔɔ bɛdi boɛ la wɔ ɛkɛ? Kyɛkyɛ. Ɔwɔ nuhua kɛ ɔtɔ kenle ne bie a bɛyɛ bɛ nwo kɛ bɛboa alesama ɛdeɛ, noko bɛ muala bɛnle kpalɛ. Mekɛ mɔɔ Abɔnsam tendɛ ahile Yive la, ɔyɛle ɔ nwo kɛ asɛɛ ɔle agɔnwolɛ. (Mɔlebɛbo 3:1) Noko mɔɔ Yive diele ye na ɔyɛle mɔɔ ɔhanle la, duzu a dole ye a? Ɔwule.\nSeetan hanle kɛ Yive ɛnrɛwu. Yive liele ye lile, noko awieleɛ kolaa ne ɔwule\nƐze ye kpalɛ kɛ menli mɔɔ ɛnli boɛ la ta fa menli mɔɔ bɛkulo kɛ bɛbɛlɛbɛla bɛ na bɛsisi bɛ la agɔnwolɛ. Abibilema bu ɛrɛlɛ kɛ, “Ɛkɛnwu me gye na ɛnrɛnwu me ti anu.” Nyamenle Edwɛkɛ ne ka kɛ: “Seetan bɔbɔ kola kakyi ɔ nwo yɛ kɛ ɔle wienyi nu” bɔvolɛ.—2 Kɔlentema 11:14.\nNyamenle ɛnlua ɛlalɛ, ɛnyelɛzodeɛnwunlɛ, anzɛɛ ɛnelɛ mɔɔ vi sunsum ewiade ne anu ba la azo nee menli mɔɔ de azɛlɛ ye azo la ɛnli ngitanwo bieko. Ɔdua Baebolo ne azo ɔfa adehilelɛ mɔɔ bamaa sonla “ali munli na bɛaziezie ye bɛamaa yeayɛ gyima kpalɛ” la ɔmaa.—2 Temɔte 3:17.\nƐhye ati, saa Gyihova bɔ yɛ kɔkɔ wɔ Abɔnsam agyiba ne mɔ anwo a, ɛnee ɔkulo yɛ la ati ɔ. Ɔze kɛ sunsum evinli ne mɔ le agbɔvolɛ mɔɔ ati yɛ se a.\nFa nwa awie Fa nwa awie Sunsum Evinli Ne Mɔ Bɔ Adalɛ Ka Kɛ Mɔwuamra De Aze\nSunsum Ne Mɔ Ɛnle Menli Mɔɔ Ɛdɛnla Azɛlɛ Ye Azo Ɛlɛ Na Bɛwu A\nSunsum Abɔdeɛ Mgbe Mgbe\nAtuadelɛ Wɔ Sunsum Ɛleka Ne\nSunsum Evinli Ne Mɔ Le Ahɔdiawu!\nSunsum Evinli Ne Mɔ Maa Menli Te Nyamenle Anwo Atua\nSonle Gyihova, Mmasonle Seetan\nKenlebie Mɔɔ Yɛ Anyelielɛ\nPaladaese Azɛlɛ Ne\nEdwɛkɛ ne Mbuluku mɔɔ ɛtwe la anwo edwɛkɛ Mɔwuamra Sunsum—Asoo Bɛkola Bɛboa Wɔ Anzɛɛ Bɛgyegye Wɔ? Asoo Amgba Bɛwɔ Ɛkɛ?\nFa nwa awie Fa nwa awie Mɔwuamra Sunsum—Asoo Bɛkola Bɛboa Wɔ Anzɛɛ Bɛgyegye Wɔ? Asoo Amgba Bɛwɔ Ɛkɛ?


Ɛfɛsɛsema 6 | Yintanɛte Zo Baebolo | Ewiade Fofolɛ Ngilebɛbo\nNgakula nee awovolɛ folɛdulɛ (1-4)\nNgɛkɛlɛ nee menlenlɛma folɛdulɛ (5-9)\nNyamenle konle tɛladeɛ ne amuala (10-20)\nAhyebizalɛ mɔɔ li awieleɛ (21-24)\n6 Ngakula, bɛdie bɛ awovolɛ wɔ Awulae anu, ɔluakɛ ɛhye a le kpalɛ a. 2 “Di wɔ papa nee wɔ mame eni” a le mɛla mɔɔ limoa mɔɔ ɛwɔkɛ wɔ nwo a: 3 “Na yeawie wɔ boɛ* na wɔahyɛ azɛlɛ ye azo.” 4 Selɛma, bɛmmaka bɛ mra ɛya, emomu bɛhɔ zo bɛva Gyihova* folɛdulɛ* nee ye ngilehilelɛ bɛtete bɛ. 5 Ngɛkɛlɛ, bɛvi bɛ ahonle nu bɛva ɛzulolɛ nee anwowozolɛ bɛdie bɛ menle mɔ mɔɔ bɛwɔ azɛlɛ ye azo la kɛ asɛɛ bɛlɛyɛ bɛamaa Kelaese la, 6 tɛ mekɛ mɔɔ menli ɛlɛnea bɛ la angome, kɛ bɛyɛ bɛazɔ menli nye ala,* emomu kɛ Kelaese ngɛkɛlɛ mɔɔ bɛfi ɛkɛla* muala anu bɛyɛ Nyamenle ɛhulolɛdeɛ la. 7 Bɛva adwenle kpalɛ bɛzonle, kɛ asɛɛ bɛyɛ bɛamaa Gyihova* na tɛ menli ɔ, 8 ɔluakɛ bɛze kɛ debie kpalɛ biala mɔɔ awie bayɛ la, saa akɛlɛ o, saa dehelɛ o, ɔbanyia nwolɛ ahatualɛ yeavi Gyihova* ɛkɛ. 9 Bieko, bɛmɛ menlenlɛma noko, bɛhɔ zo bɛyɛ zɔhane ala bɛmaa bɛ, bɛmmanwunlonwunla bɛ, ɔluakɛ bɛze kɛ bɛ nee bɛ ngɛkɛlɛ ne mɔ amuala bɛ Menle wɔ anwuma, na ɔnnea sonla nyunlu. 10 Mɔɔ li awieleɛ la, bɛhɔ zo bɛmaa bɛ nwo ɛyɛ se wɔ Awulae nee ye anwosesebɛ kpole ne anu. 11 Bɛwula Nyamenle konle tɛladeɛ ne mɔ amuala na bɛahola bɛagyinla kpundii bɛaho bɛatia Abɔnsam agyiba ne mɔ;* 12 ɔluakɛ tɛ nwonane nee mogya a yɛ nee bɛ ɛlɛko a, emomu yɛ nee arane ngakyile, tumililɛ, ewiade ɛhye awozinli nu tumivolɛma, nee sunsum ɛtane ɛlɔne mɔɔ bɛwɔ anwuma lɔ la a ɛlɛko a. 13 Zɔhane ati, bɛwula Nyamenle konle tɛladeɛ ne amuala, amaa bɛahola bɛaho wɔ kenle ɛtane ne, na saa bɛyɛ debie biala bɛwie a, bɛagyinla bɛ gyakɛ anu kpundii. 14 Yemɔti bɛgyinla kpundii, bɛva nɔhalɛ ne bɛyɛ bɛlɛte bɛhye bɛ nze, bɛwula tenleneyɛlɛ akɛnrazo enyinlike ne, 15 na bɛwula mgbɔlaboa bɛva bɛziezie bɛ nwo bɛbɔ anzodwolɛ edwɛkpa ne nolo. 16 Ɛhye mɔ amuala anzi, bɛva diedi enyinlike kpole ne mɔɔ bɛbava bɛanlua amumuyɛnli ne ɛda ne mɔ mɔɔ ɛlɛsɔ la amuala la. 17 Eza bɛlie ngoanelielɛ bulalɛ kyɛlɛ ne nee sunsum ne konle dadeɛ ne mɔɔ le Nyamenle edwɛkɛ ne la, 18 na bɛva asɔneyɛlɛ nee modolɛ muala bɛyɛ asɔne mekɛ biala wɔ sunsum nu. Zɔhane ati bɛyɛ bɛ nye gyɛlɛmgbɛɛnye, na bɛzɛlɛ ɛsesebɛ dahuu bɛmaa nwuanzanwuanzama ne mɔ. 19 Bɛyɛ asɔne bɛmaa medame noko, amaa saa mebuke me nloa kɛ metendɛ a meanyia edwɛkɛ meaha, na meava akɛnrasesebɛ meabɔ edwɛkpa ne mɔɔ fale fealeranu edwɛkɛ nwuanzanwuanza ne anwo la nolo, 20 yemɔ a mele nwolɛ agyakɛnugyinlavolɛ mɔɔ bɛgua me kyeenyi la, amaa saa ɔwɔ kɛ metendɛ a, meava akɛnrasesebɛ meaha ye kɛ mɔɔ ɔfɛta la. 21 Tekekɛse mɔɔ le adiema kulovolɛ nee Awulae sonvolɛ mɔɔ di nɔhalɛ la bamaa bɛanwu mɔɔ melɛyɛ nee kɛzi me nwo de la. 22 Melɛsoa ye bɛ nwo lɔ wɔ ɛhye ati, amaa bɛanwu kɛzi yɛ nwo de la na yeamaa bɛ ahonle adɔ bɛ azule nu. 23 Mediema, Nyamenle Selɛ ne nee Awulae Gyisɛse Kelaese ɛmaa bɛ anzodwolɛ nee ɛlɔlɛ nee diedi. 24 Ɛlolɛ ɛha bɛdabɛ mɔɔ yɛ Awulae Gyisɛse Kelaese anwo ɛlɔlɛ mɔɔ bɛlɛ la ɛnzɛkye ɛlɛ la amuala.\n^ Anzɛɛ “amaa wɔayɛ kpalɛ.”\n^ Giliki aneɛ nu, “tɛ ɛnyelɛ zo ɛzonlenlɛ.”\n^ Anzɛɛ “ye mɛlɛbɛla ne mɔ.”